Globalno zagrevanje – glavni meteorolog « Krize – Izveštavanje u kriznim situacijama :: Filozofski fakultet, Novi Sad\n« Tornado – rotirajuća oluja\nTanka crvena linija etike »\nGlobalno zagrevanje – glavni meteorolog\nMnogi klimatolozi predviđaju da će ekstremni vremenski uslovi sa zagrevanjem planete postati uobičajeni. Posledice toga su rekordne vrućine u Rusiji, teške padavine u Pakistanu i katastrofalna klizišta i odroni Kini. Privatna organizacija za proučavanje životne sredine ukazuje da će se tokom zagrevanja planete, povećati i padavine i suše.\nPrirodni regulatorni mehanizmi su opasno narušeni i sada imamo posledice takvog stanja. Sve izraženije ekstremne klimatske promene jasno ukazuju na to, bilo da su to maksimalne temperature (porast prosečnih i maksimalnih temperatura skoro na svim delovima planete), nagle promene vremena u okviru istog ili na prelazu godišnjih doba, ili pojave poput suša, požara, poplava, uragana, tajfuna i tornada, lokalnih jakih nepogoda sa kišom i ledom, itd.\nLetnji ekstremni uslovi\nJedna od najkatastrofalnijih posledica suše jeste požar u Rusiji gde je izgorelo preko 200.000 hektara šuma a danima nakon toga se iznova pojavljivali novi požari kojih je bilo oko 300 dnevno. U Moskvi je nivo ugljenmonoksida u vazduhu bio 6,6 puta veći od dozvoljenog, a stručnjaci su upozoravali na opasnosti za organizam od sitnih čestica nastalih sagorevanjem, koje nisu vidljive okom. Veliki broj stanovnika prestonice pobegao je iz grada, dok su oni koji su ostali morali da nose zaštitne maske. Zbog gustog smoga, vozači su ulicama prestonice vozili sa upaljenim farovima, a građani su izlazili napolje s maskama ili licem prekrivenim maramicama. Dim je ulazio u kuće, a vidljiv je bio čak i u metrou, izgrađenom na jednoj od najveći dubina na svetu. U tim požarima izazvanim sušom I vrućinama,koje su harale Rusijom više od mesec dana život je izgubilo 52 ljudi, a 2.000 kuća je spaljeno.\nPosledice globalnog zagrevanja osete se i na Grenlandu, gde se ogromna santa leda od 260 kvadratnih kilometara odvojila od glečera. Trenutno, ova santa leda smeta vodenom saobraćaju a strahuje se da bi mogla da se zaledi na mestu na kome je sada i tako odseče jedan deo plovnog puta.\nKada je reč o Srbiji, povećan je broj tropskih dana, kada je maksimalna temperatura iznad 30 stepeni, kao i tropskih noći, kada je minimalna temperatura veća od 20 stepeni. Pored toga, nova klimatska slika Srbije beleži i smanjenje broja mraznih dana, kada minimalna temperatura padne ispod nule , kao i ledenih dana, kada maksimalna temperatura ne pređe nulu, što direktno potvrđuje klimatske promene na globalnom nivou.\nLetnji ekstremni uslovi za posledicu imaju uvedeno vanredno stanje u naseljenim mestima zbog pretnje od požara I toplotnih udara.\nZimski ekstremni uslovi\nBelgiju i veći deo zapadne Evrope zavejao je sneg. Kolone automobila na belgijskim putevima duge su oko 500 kilometara, a avionski saobraćaj manje više je prekinut. Slična situacija je i u Holandiji, Luksemburgu, Francuskoj, Nemačkoj i naročito u Velikoj Britaniji, gde građani poslednjih dana uporno tragaju za informacijama – kako živeti sa snegom. Na istoku Evrope desetine osoba umrlo je od hladnoće.\nVozovi u Nemačkoj najpre su saobraćali usporeno, a zatim su potpuno zaustavljeni. Ova zima, koja kalendarski još nije ni počela biće najhladnija u poslednjih 135 godina u ovom delu sveta, najavili su meteorolozi. U Rusiji je zabeleženo minus 24 stepena, na Uralu i Sibiru do minus 47, a u regionu Evenku čak minus 51 stepen Celzijusa, pa meteolozi ističu da se “nenormalne hladnoće” u toj zemlji beleže na svakih 30-50 godina.\nPojava slabljenja Golfske struje, ima za posledicu mogućnost da ponovo dođe do “ledenog doba”\nOve godine, naučnici su napravili novi mobilni telefon „Polar“, koji je prilagođen korišćenju na niskim temperaturama. „Polar“ ima posebno prilagođene tipke kako bi i u rukavicama moglo lako da se rukuje sa njim a napravljen je od specijalnih materijala koji mogu da izdrže veoma niske temperature.\nOvaj članak je postavljen 13/12/2010 u 11:17, u kategoriju Globalno zagrevanje i ekstremni zimski uslovi. Komentare na ovaj članak možete pratiti preko RSS 2.0 feed-a. Možete dodati Vaš komentar ili trackback sa vašeg sajta.


Srpski brend „Ukusi moga krajaˮ na tržištu Evropske unije - Portal Kvalitet\nSrpski brend „Ukusi moga krajaˮ na tržištu Evropske unije\nMerkator S, jedan od vodećih trgovinskih lanaca na tržištu Srbije, u Sloveniji je pokrenuo prodaju proizvoda malih srpskih proizvođača, okupljenih pod brendom “Ukusi moga kraja”, što dalje otvara vrata novim tržišnim pozicijama za domaće proizvode u regionu i Evropskoj uniji.\nNakon pet godina pažljivog razvoja, srpski brend „Ukusi moga krajaˮ izvezen je na tržište Evropske unije, a na rafovima 90 Mercatorovih prodavnica u Sloveniji našli su se pekmez, slatko, džem, pinđur, kompot, salata, ljutenica i drugi autentični domaći prehrambeni proizvodi, pripremljeni po tradicionalnoj recepturi, rekao je predsednik Privredne komore Srbije Marko Čadež.\nPozicioniranje i plasman srpskih proizvoda preko trgovinskih lanaca kao što je Mercator S, sa asortimanom od preko 70 odsto robe domaćih proizvođača i dobavljača, primer je uspešne priče o rađanju srpske robne marke od “private label” do prepoznatljivog brenda – linije proizvoda vrhunskog kvaliteta, prema originalnim receptima našeg podneblja, koji odgovaraju ukusu izbirljivog evropskog potrošača, ukazao je Čadež.\nPrema njegovim rečima, sinergija proizvođača, kvalitetan proizvod i podrška trgovinskih platformi jeste put do veće vidljivosti, bolje tržišne pozicije i novih partnera, ali i unapređenja čitavog sektora privrede. Jedan od prioriteta Privredne komore Srbije jeste da podrži i podstakne izvoz i internacionalizaciju poslovanja članica kako bi bile što uspešnije na stranim tržištima, a uspeh brenda “Ukusi našeg kraja” važan je korak u tom pravcu.\nOd 2015. godine, kada je stvoren, brend “Ukusi moga kraja” okupljao je svega nekoliko proizvođača, koji su za plasman svojih 60 proizvoda tražili pouzdanog partnera, a do danas je porastao na 26 proizvođača i 200 proizvoda, koji ostvaruju jedan odsto ukupnog prometa Merkatora S.


Novinar iz Bele Crkve prvostepeno osudjen na dve godine i tri meseca zatvora\nBeta 14. marta 2017. 09:50\nCvetković je osudjen i na novčanu kaznu od 2,15 miliona dinara, navodi se u presudama u koje je agencija Beta imala uvid.\n„Činjenica je da je protiv novinara privatnu krivičnu tužbu podnela napredna organizovana grupa partijskih funkcionera vlasti. Realizacija ekskpresne prvostepene presude poverena je sudiji koja je dokazano poslušni partijski operativac“, rekao je Cvetković i dodao da je zbog toga bilo „realno očekivati izvršenje u ime naprednog naloga“.\n„Nedvosmisleno jedini motiv jeste pokušaj gušenja slobodnog informisanja, a za takvu vrstu obračuna ne biraju sredstva oni kojima smeta javnost“, rekao je Cvetković i dodao da su osobe koje su ga tužile „kriminogene prošlosti“.\nDejan Simeunović (40) zvani Simke, funkcioner SNS-a, osudjen je odlukom Apelacionog suda na godinu dana zatvora jer je 15. novembra 2008. godine oko 4.00 sata ujutru ispred kafića „Šestica“, na raskrsnici ulica Žarka Zrenjanina i Kraljevića Marka u Pančevu, ubio Igora Birtaša, javili su ranije mediji.


Foto: Beogradski centar za bezbednosnu politiku / Promo\nKonferencija će se održati u Dorćol Platzu 28. novembra, s početkom u 11 sati. Nakon tri panela uslediće "Razgovori rastrašivanja" i proslava 20 godina postojanja BCBP.\nCilj skupa je da se okupi raznovrsna grupa aktera građanskog društva iz Srbije, regiona i EU u potrazi za odgovorima na pitanja kako da civilno društvo ostane aktivno i uspešno u demokratskom nadzoru nad bezbednosnim institucijama u vremenu sve veće polarizacije.\nNeki od učesnika konferencije su Sandra Petrušić, novinarka nedeljnika NIN; Rodoljub Šabić, poverenik za informacije od javnog značaja i zaštitu podataka o ličnosti; Florian Ćehaja, direktor Kosovskog centra za bezbednosne studije iz Prištine; Dejan Jović, profesor na Fakultetu političkih znanosti Univerziteta u Zagrebu, Stevan Dojčinović, glavni i odgovorni urednik portala KRIK; Sandra Benčić, predstavnica Centra za mirovne studije u Zagrebu; Vukašin Obradović, glavni urednik Vranjskih novina i bivši predsednik NUNS; Bobana Macanović, predstavnica Autonomnog ženskog centra; Miroslav Hadžić, predsednik Upravnog odbora BCBP i drugi.\nBEOGRAD KAO CENTAR SVETA Na današnji dan 1961. održana je prva konferencija Pokreta nesvrstanih i ISPISANA ISTORIJA\nVučić: Evropi smo dobri samo ako se ponašamo onako kako bi oni želeli\nDSK traži od Rame objašnjenje o objavljenoj mapi\nMapa na kojoj je kosovska teritorija u granicama Srbije, koju je ranije danas objavio albanski premijer Edi Rama, izazvala je buru reagovanja u Prištini, a iz DSK poručuju da su takve greške neoprostive i traže objašnjenje.\nBritanski zvaničnik otkazao dolazak u Prištinu iz samo jednog razloga\nRičad Mur, direktor za politička pitanja u Ministarstvu inostranih poslova Velike Britanije, otkazao je dolazak u Prištinu.\nAustrija, Italija, Slovenija, Slovačka, Češka i Poljska dostavile su Evropskoj komisiji (EK) pismo u kome izražavaju svoju spremnost da se angažuju na poboljšanju procesa pristupanja Zapadnog Balkna Evropskoj uniji.


Protokolarni Protokol: Igra gluvih telefona srpskih i slovačkih institucija oko deportovanih radnika | Insajder\nProtokolarni Protokol: Igra gluvih telefona srpskih i slovačkih institucija oko deportovanih radnika\nProtokol koji su potpisale Slovačka i Srbija krajem prošle godine radi bolje i efikasnije saradnje u borbi protiv nelegalnog zapošljavanja i eksploatacije srpskih radnika u slovačkim fabrikama – nije promenio ništa u praksi, zaključak je Insajdera na osnovu kontradiktornih informacija koje su institucije ove dve zemlje saopštavale povodom slučaja deportacije 24 srpska radnika krajem januara ove godine.\nFoto: ilustracija / Radnici\nNaime, iz prepiske o ovom slučaju sa srpskim ministarstvima za rad i spoljnih poslova, ali i slovačkom ambasadom, proizilazi da koordinacija između dve države, ali i srpskih ministarstava međusobno, praktično ne postoji.\nSudeći na osnovu odgovora koje su uputile Insajderu, ove institucije nisu mogle da se usaglase ni oko toga preko kojih posredničkih agencija su srpski radnici bili ilegalno angažovani u slovačkom gradu Njitri.\nMinistarstvo spoljnih poslova je Insajderu 19. februara dostavilo odgovor u kome se tvrdi da su srpski radnici bili angažovani posredstvom agencije iz Srbije, kao i da su informacije dostavili Ministarstvu za rad, zapošljavanje, boračka i socijalna pitanja, „radi preduzimanja odgovarajućih mera prema agenciji“.\nMeđutim, u Ministarstvu za rad, socijalna i boračka pitanja za Insajder nisu znali da kažu o kojoj je agenciji reč, ističući da od Ministarstva spoljnih poslova nisu dobili takvu informaciju.\nPraktično najviše informacija o ovom slučaju novinari Insajdera su dobili od institucije druge države. Naime, prema podacima slovačke ambasade koja je informacije zahtevala od inspektorata za rad Slovačke, državljani Srbije u firmi Jasplastik SK bili su angažovani preko slovačke agencije, a ne agencije iz Srbije.\n„Državljani Srbije posao su obavljali u elektrotehničkoj proizvodnji. U prostorijama preduzeća JASPLASTIK SK spol. s r.o. obavljali su posao na osnovu radnih ugovora koje su potpisali sa agencijom A-MONT RENT SK s.r.o. Svim državljanima Srbije bilo je izdato rešenje o administrativnom proterivanju bez zabrane ulaska sa rokom od 30 dana da napuste zemlju. Stranci su evidentirani zbog nedozvoljenog boravka na teritoriji SR iz razloga nepoštovanja uslova režima boravka i iz razloga obavljanja ilegalnog rada na teritoriji Slovačke Republike“, navodi se u odgovoru Ambasade Slovačke Insajderu.\nNa pitanje Insajdera da li su srpski državljani bili angažovani preko drugih posredničkih agencija i, ako jesu, koje su posredničke agencije u pitanju, u Ambasadi nisu znali da daju odgovor, napominjući samo da u ovom slučaju nije bilo krijumčarenja.\n„U slučaju 24 srpskih državljana nije bilo utvrđeno izvršenje krivičnog dela krijumčarenja. Za odgovor na ovo pitanje smo kontaktirali Ministarstvo za rad, socijalna pitanja i porodicu SR. Još čekamo odgovor“ , navode u slovačkoj ambasadi za Insajder.\nNakon odluke o proterivanju krajem januara ove godine niko od srpskih državljana koji su radili u slovačkom gradu Njitra nije izašao u javnost da bi govorio o razlozima za deportaciju, ali ni o tome preko kojih agencija su angažovani za rad u Slovačkoj.\nMeđutim, institucije države Srbije nemaju nikakvo opravdanje zbog toga što, ne samo da nisu ništa učinile da bi zaštitili svoje državljane, a kaznili odgovorne, već i zbog toga nisu uspeli da sakupe ni osnovne informacije o ovom slučaju.\nFoto: privatna arhiva / Radnici u smeštaju u Slovačkoj\nProblem je sistemski - institucije bez kapaciteta i jasnih nadležnosti\nKako je Insajder ranije pisao, Slovačka je već godinama jedna od „hit destinacija“ za sezonski rad i tamo su srpski državljani ubedljivo najbrojniji strani radnici. U Slovačkoj je krajem prošle godine radilo 49.478 stranih radnika, najviše Srba, njih 12.259, saopštio je u januaru slovački ministar rada i socijalnih pitanja Jan Rihter.\nSezonski rad u inostranstvu za mnoge je jedino rešenje zbog loše ponuda poslova u Srbiji, ali se često dešava da građani Srbije odlaze na rad u inostranstvo preko agencija koje u Srbiji nisu ni registrovane. U tom slučaju radnici nemaju nikakvu pravnu zaštitu, zbog čega često rade bez adekvatnih dokumenata - i za rad i za boravak u stranoj zemlji.\nSlovačka menja propise za lakše zapošljavanje „gastarbajtera“\nSlovački parlament usvojio je ove godine izmene propisa kojima će se olakšati zapošljavanje srpskih i radnika iz trećih zemalja u četiri regiona Slovačke gde je nezaposlenost ispod pet odsto i gde fabrike na domaćem tržištu ne mogu da nađu dovoljno ljudi.\nU fabrici udeo "gastarbajtera" neće smeti da pređe 30 odsto zaposlenih, a fabrike će biti dužne da ih zaposle po istim uslovima i uz istu platu kao i slovačke radnike.\nPrema zakonu, agencijama koje rade bez dozvole za posredovanje, naplaćuju se kazne ili se upućuju na licenciranje Ministarstvu za rad, a tek retko se i gase. Međutim, agencije se često preregistruju pod drugim imenom da bi nastavile svoj rad. Iako je ovo sve češća pojava, očigledno je da nadležne institucije nemaju adekvatan odgovor.\nPrema navodima nevladine organizacija Astra koja se bavi trgovinom ljudima i radnom eksploatacijom u inostranstvu, nadležni organi Republike Srbije retko reaguju na prevare posredničkih agencija i kršenja prava srpskih državljana u Slovačkoj.\nIvana Radović iz Astre rekla je nedavno u intervjuu za Insajder da je mogući razlog za slabe reakcije obe države to što i Srbiji i Slovačkoj, ali i pojedinim poslodavcima odgovara ovakva situacija.\n„Verujem da se sve eksploatativne prakse koje postoje prema radnicima migrantima – uključujući i rad bez radne dozvole - u stranim zemljama u velikoj meri dešavaju uz prećutnu saglasnost nadležnih organa, svako tu ima neku korist. A nije retko da i poslodavci koji regularno rade u smislu tretmana radnika, štede na obezbeđivanju radnih dozvola ili im je procedura prekomplikovana, tako da eventualne kazne za neregulisan boravak ukalkulišu u zaradu radnika“, istakla je Radović za Insajder.\nRezultat Protokola o saradnji Slovačke i Srbije – Publikacija\nSrbija odlaskom svojih državljana u Slovačku rešava problem nezaposlenosti, dok se novac zarađen u stranoj zemlji svakako potroši u Srbiji. Istovremeno, Slovačka rešava problem manjka radne snage u radno-intenzivnim industrijama, dok slovačke kompanije dobijaju jeftine radnike koji zbog svog polu-legalnog statusa nemaju nikakav ucenjivački potencijal.\nU novembru prošle godine, mesec dana nakon deportacije 23 srpska građana, ministri za rad Srbije i Slovačke Zoran Đorđević i Jan Rihter potpisali su protokol o saradnji čiji je cilj bolja i efikasnija saradnja u borbi protiv nelegalnog zapošljavanja srpskih radnika u slovačkim fabrikama.\nMeđutim, kako pokazuje i ovaj poslednji slučaj prevarenih srpskih državljana u Njitri, očigledno je da je potpisani protokol dve zemlje manje praktičan, a više – protokolaran.\nO tome svedoči i to što je Ministarstvo za rad kao rezultat primene Protokola navela Publikaciju koju je izradila slovačka država i kojom se, kako se navodi u odgovoru Insajderu, „srpski građani informišu o svim bitnim pitanjima u vezi sa zapošljavanjem u Slovačkoj Republici“.\nPodsećamo na intervju koji je Insajder radio sa jednom od srpskih državljanki koje su boravile u Slovačkoj krajem 2017. godine.


Počeo sa radom sistem za skladištenje energije snage 3 megavata na stadionu Johan Cruijff ArenA Počeo sa radom sistem za skladištenje energije snage 3 megavata na stadionu Johan Cruijff ArenA – Personal magazin\nPočeo sa radom sistem za skladištenje energije snage 3 megavata na stadionu Johan Cruijff ArenA\nDanas je najveći Evropski sistem za skladištenje energije upotrebom korišćenih i novih baterija za električna vozila u komercijalnom objektu počeo sa radom. Član gradskog veća Amsterdama, Udo Kock, vodio je zvaničnu ceremoniju…\nDanas je najveći Evropski sistem za skladištenje energije upotrebom korišćenih i novih baterija za električna vozila u komercijalnom objektu počeo sa radom. Član gradskog veća Amsterdama, Udo Kock, vodio je zvaničnu ceremoniju otvaranja.\nOvaj jedinstveni projekat je rezultat saradnje kompanija Nissan, Eaton, BAM, The Mobility House i stadiona Johan Cruijff ArenA, uz podršku Amsterdamskog fonda za klimu i energiju (AKEF) i programa Interreg (Evropska teritorijalna saradnja).\nSistem za skladištenje energije snage 3 megavata omogućava pouzdanije i efikasnije snabdevanje i korišćenje energije za stadion, njegove posetioce, okruženje i holandsku elektro-energetsku mrežu. Kombinovanjem jedinica za konverziju napajanja kompanije Eaton i ekvivalenta od 148 Nissan LEAF baterija, sistem za skladištenje energije ne samo da omogućava održiviji energetski sistem, već i novi životni vek za baterije električnih vozila.\n„Zahvaljujući ovom sistemu za skladištenje energije, stadion će moći pametnije da iskoristi svoju održivu energiju i, kao kompanija Amsterdam Energy ArenA BV, moći će da trguje dostupnim skladišnim kapacitetom baterija.“ izjavio je Henk van Raan, direktor inovacija na stadionu Johan Cruijff ArenA. „Stadion ArenA ima obezbeđenu značajnu količinu energije, čak i tokom nestanka mrežnog napajanja. Zahvaljujući tome, on će doprineti stabilnosti holandske elektro-energetske mreže. Stadion Johan Cruijff ArenA predstavlja jedan od najodrživijih stadiona na svetu i prednjači u uvođenju pametnih inovacija kao što je ovaj jedinstveni sistem za skladištenje energije.“\n„Sistem za skladištenje energije koji se koristi na stadionu Johan Cruijff ArenA predstavlja demonstraciju stručnog rada kompanije Eaton u rešenjima za upravljanje električnom energijom.“ izjavio je Frank Campbell, predsednik, Corporate and Electrical EMEA pri kompaniji Eaton. „Dizajnirali smo specifičan sistem za skladištenje energije da bismo zadovoljili potrebe stadiona Johan Cruijff ArenA. To je podrazumevalo projektovanje električnih komponenti za napajanje, integraciju baterijskih modula za električna vozila i ugradnju inovativnog rešenja u postojeću infrastrukturu stadiona. Izuzetno sam ponosan na ostvareni rezultat i raduje me što vidim da je stadion Johan Cruijff ArenA sada efikasniji u energetskom pogledu i da upravlja svojom energijom na način koji je održiv, bezbedan i pouzdan.“\nFleksibilni skladišni kapacitet:\nSistem za skladištenje energije igra važnu ulogu u ravnomernoj raspodeli električne energije u skladu sa energetskim potrebama stadiona Johan Cruijff ArenA. Ukupan kapacitet skladišnog sistema je 3 megavata, što je dovoljno za snabdevanje nekoliko hiljada domaćinstava. Ovaj kapacitet takođe omogućava da se energija koju proizvode 4200 solarnih ploča koje se nalaze na krovu stadiona ArenA skladišti i koristi optimalno. Sistem za skladištenje energije obezbeđuje rezervno napajanje, smanjuje potrebu za upotrebom dizel generatora i omogućava rasterećenje elektro-energetske mreže ublažavanjem naglih promena opterećenja koji se javljaju tokom koncerata.\nPočeo sa radom sistem za skladištenje energije snage 3 megavata na stadionu Johan Cruijff ArenA was last modified: October 18th, 2018 by Redakcija\nCPN projekti: izmedju vestacke inteligencije i naucnih...\nViber ima 4 nove mogućnosti


RTS :: Tanja Jovanović: Očekujem da buster Sinofarma da ogromnu količinu antitela i da štiti od omikron soja\nKoronavirus u Srbiji Tanja Jovanović: Očekujem da buster Sinofarma da ogromnu količinu antitela i da štiti od omikron soja\nutorak, 30. nov 2021, 09:00 -> 13:09\nProfesorka Medicinskog fakulteta Tanja Jovanović rekla je za RTS da, prema podacima istraživanja "Sinofarmove" vakcine u koje je uključeno oko 10.000 ispitanika, posle buster doze dolazi do znatnog porasta količine antitela i da očekuje da će, i ako omikron soj dođe u Srbiju, osobe koje su primile "Sinofarmovu" vakcinu biti zaštićene tom ogromnom količinom antitela od novog soja.\nProfesorka Tanja Jovanović, virusolog sa Medicinskog fakulteta u Beogradu, rekla je da u Srbiji nije potvrđen omikron soj, kao i to da nije potvrđeno ni prisustvo delta plus varijante koronavirusa.\n"Ali, kao što znamo, virusi ne poznaju granice, tako da očekujemo i izvesno je, ukoliko se virus bude brzo širio i dolazio do okolnih zemalja, da će doći i u našu zemlju", rekla je profesorka Jovanović tokom gostovanja u Jutarnjem dnevniku.\nDodala je da nije sigurna da virus cirkuliše i da je u pitanju druga preteća varijanta virusa koja stiže iz Južne Afrike.\n"Prva je bila krajem decembra i početkom januara, takozvana beta varijanta virusa, koja je uplašila veliki broj naučnika i istraživača upravo zbog toga što je imala mutaciju koja izbegava imunološki odgovor. Beta varijanta virusa se proširila u nekih 20 zemalja sveta, ali ni u jednoj zemlji nije postala dominantna varijanta. Nadajmo se da će tako biti i sa ovom novom varijantom, koja ima mnogo veći broj mutacija", kazala je Jovanovićeva.\n"Ono što je posebno važno odnosi se na to da li su nam dovoljno pouzdani dijagnostički testovi, da li moramo da menjamo terapijske protokole i da li će nova varijanta virusa izbegavati imunološki odgovor stečen ili prirodnom infekcijom ili vakcinacijom", navela je Tanja Jovanović.\n"Virus pravi mutacije kako bi efikasnije ušao u ćeliju"\nNaglasila je da je specifičnost nove varijante to što ima veliki broj mutacija - oko 50, a najveći broj njih nalazi se u proteinu koji je odgovoran za vezivanje virusa za ćeliju, odnosno za uspostavljanje infekcije.\n"Kod delta varijante virusa došlo je do samo dve promene, a u omikronu se nalazi deset promena aminokiselina. Proteini se sastoje iz aminokiselina, S-protein ima nekih 1.250 aminokiselina. Došlo je do promene deset aminokiselina u onom regionu koji omogućava virusu da se uspešno veže za ćeliju i da uspešno uđe u ćeliju", rekla je profesorka.\nObjasnila je da virus pravi mutacije kako bi efikasnije ušao u ćeliju, da bi povećao afinitet za naše ćelije, pošto je sama želja virusa da nas inficira i da opstane u organizmu.\n"Videćemo da li su ove mutacije dovoljno efikasne i da li će ovaj virus brže da se širi, da li će imati bolji fitnes, odnosno da li će imati veću stopu replikacije nego ova prethodna delta varijanta virusa", istakla je Jovanovićeva.\nDodala je da treba biti obazriv i da treba sačekati prve rezultate za koje se očekuje da potvrde informacije Svetske zdravstvene organizacije, koja je navela da omikron ne bi trebalo da napravi problem vakcinalnom i prirodno stečenom imunitetom.\n"Zahvaljujući buster dozi, količina antitela će se dovoljno povećati"\nTanja Jovanović je navela da će se, zahvaljujući buster dozi vakcine, količina antitela u organizmu dovoljno povećati i da, bez obzira na to što je došlo do promene u samoj strukturi virusa koji se vezuje za imunske ćelije i antitela, očekuje da će biti efikasne.\nIstakla je da je varijanta došla iz Južne Afrike gde je niska stopa vakcinacije – oko 20 odsto stanovništva, što, kako je navela, znači da ima dovoljno osetljivih ljudi gde će se virus dalje uspešno razmnožavati i mutirati i podsetila da su u Japanu naučnici utvrdili postojanje mutacije koja je dovela do nemogućnosti replikacije virusa.\n"Mutacija je dovela do promene jednog enzima koji je odgovoran za razmnožavanje virusa. Svi su očekivali da će virus nastaviti da se u tom pravcu razvija i pravi neke letalne mutacije do kraja pandemije. Međutim, u istoj nedelji nam je došla i ova vest o velikom broju mutacija kod nove varijante virusa, tako da treba biti obazriv, posebno što je očigledno došlo do velikog broja mutacija kod osoba koje su imunokompromitovane", kazala je Jovanovićeva.\n"Potpuno je sigurno da će postojati bolji nadzor nad putnicima koji dolaze iz rizičnih područja"\nPojedine zemlje su zbog omikron soja uvele strože mere. Govoreći o sednici Kriznog štaba, profesorka Jovanović je rekla da ne voli da prognozira i da je medicinski deo štaba pripremio mere i da će se videti koji će od tih predloga biti razmatrani i usvojeni.\n"Treba biti obazriv. Poštovanje onih osnovnih protivepidemijskih mera s jedne strane, a s druge strane bolja kontrola međunarodnog putovanja. Što se tiče školskog raspusta, tu ćemo čuti informacije i podatke vezane za epidemiju u školskim ustanovama, tako da ćemo na osnovu toga videti da li treba pomerati školski raspust ili ne", navela je Tanja Jovanović.\nDodala je da je potpuno sigurno da će postojati bolji nadzor nad putnicima koji dolaze iz rizičnih područja i zemalja u kojima je registrovana nova varijanta virusa i da očekuje da će biti donete rigoroznije mere vezane za kontrolu putnika.\n"Posle buster doze 'Sinofarmove' vakcine dolazi do znatnog porasta količine antitela"\nGovoreći o vakcinaciji, profesorka Tanja Jovanović je rekla da je uključena u studiju koja se bavi efikasnošću "Sinofarmove" vakcine, kojom je obuhvaćeno oko 10.000 ispitanika.\n"Moram da kažem da ispitivanja pokazuju znatnu efikasnost 'Sinofarmove' vakcine i kod starijih i kod mlađih osoba. Ono što je interesantno da posle šest meseci od aplikacije kompletne vakcine relativno je manja količina antitela prisutna u krvi imunizovanih osoba. Međutim, posle buster doze dolazi do znatnog porasta količine antitela, tako da ja očekujem da, i ako nam dođe ova nova varijanta virusa, osobe koje su primile 'Sinofarmovu' vakcinu biće zaštićene tom ogromnom količinom antitela od novog soja", naglasila je profesorka.\nDodala je da ne zna šta još treba uraditi kako bi se povećala vakcinacija i pozvala je medije da se uključe, kao što su se i dosad uključivali, ali i da ne zna kako da se utiče na medije koji šire dezinformacije o vakcinaciji, imunitetu stečenom vakcinacijom i infekciji koronavirusom.\nKoji imunitet duže traje – onaj stečen zaražavanjem ili vakcinacijom\n"Batut" podseća na mere prevencije za škole – ko od dece ne treba da dolazi na časove\nDoktorka Mijatović: Omikronu ne treba verovati, a delta soj još uvek prisutan\nTim za škole odlučio kako će se održavati nastava naredne nedelje, deo KBC "Dr Dragiša Mišović" ponovo ulazi u crvenu zonu


Porošenko: Rusiji ne treba vratiti dug, jer je taj novac dan Janukoviču kao mito - Russia Beyond Croatia\nPorošenko: Rusiji ne treba vratiti dug, jer je taj novac dan Janukoviču kao mito\nPredsjednik Ukrajine Petar Porošenko smatra da nije potrebno isplatiti euroobveznice u vrijednosti od 3 milijarde dolara kupljene od strane Rusiji, jer su, kako je rekao, one bile „mito za Janukoviča”, prenosi TASS.\nPrema njegovom mišljenju, situacija s dobivanjem ruskog kredita krajem 2013. godine bila je sumnjive prirode. „Prvenstveno shvaćam da je to bio mito koji je uslijedio odmah nakon odbijanja Janukoviča da potpiše Sporazum o pridruženju EU u Vilniusu, izjavio je Porošenko u intervjuu za Bloomberg.\nU kontekstu spremnosti da se dobiveni novac vrati, ukrajinski predsjednik je rekao da je potreban „odgovoran pristup”, zbog čega je rješavanje ovog pitanja proslijedio Kabinetu ministara. „Mi smo ih osigurali sa svim instrumentima: parlament i ja kao predsjednik, koji je potpisao zakon (o moratorijumu na otplatu vanjskog duga)”, istaknuo je Porošenko.\n„Stvorili smo sve uvjete za Vladu, a ministar financija je dužan donijeti odgovornu odluku”, odgovorio je ukrajinski lider na pitanje hoće li Kijev 20. lipnja isplatiti 75 milijuna dolara Rusiji.\nPorošenko je rekao da se još uvijek raspravlja o tome je li dug državni ili komercijalni. U prosincu bi Kijev trebao platiti Rusiji 3 milijarde dolara, pa ovakvim pokušajima ukrajinsko ministarstvo financija pokušava smanjiti državni dug prema Rusiji.\nUkrajinski lider je isto izjavio da Vladimir Putin i on „žive u različitim svemirima”, kao i da zdrav razum posjeduju svi ljudi i te se nada da će on i u ovoj situaciji pobijediti.\nVlada Ukrajine je 13. svibnja objavila listu vanjskih dugovanja u vezi s kojim planira sklopiti sporazume o promjeni uvjeta zajma. Između ostalog, Kijev je tada jednostrano odbio Rusiji vratiti dug u iznosu od 3 milijarde dolara.


Beogradska filharmonija i Gzavije de Mestr u Kolarcu - Dan u Beogradu\nNaslovna » Izlasci » Muzika » Klasika » Beogradska filharmonija i Gzavije de Mestr u Kolarcu\nGzavije de Mestr (foto: G. Hohenberg)\nAh Neša 7. februar 2018. Klasika Postavite komentar\nPod dirigentskom palicom nekadašnjeg šefa-dirigenta Uroša Lajovica, Gzavije de Mestr će zajedno sa orkestrom izvesti izuzetno popularan „Koncert Aranhuez“ Rodriga.\nSvetski superstar Gzavije de Mestr izvodi veoma širok repertoar, kao i dela koja je malo harfista pre njega uopšte i razmišlјalo da svira.\nTako je stekao reputaciju jednog od najkreativnijih i najneobičnijih muzičara svoje generacije, a u stanju je da na harfi odsvira aranžmane dela koja obično izvodi ceo orkestar.\nPored slavnog harfiste, brojni ljubitelji „2001 Odiseje u svemiru“ Stenlija Kjubrika, imaće nesvakidašnju priliku da prvi put čuju Beogradsku filharmoniju u izvođenju Ligetijevih „Atmosfera“ koje je ovaj film proslavio.\nUroš Lajovic, jedan od najomiljenijih dirigenata publike i orkestra, zaokružuje program uz Manfred simfoniju Čajkovskog.\nZbog velikog interesovanja za oba koncerta, Beogradska filharmonija će uvesti po 100 ulaznica za stajanje, koje se mogu kupiti sat vremena uoči početka, odnosno od 19.00, na blagajni Kolarca. (danubeogradu.rs)\nTagovibeogradska filharmonija gzavije de mestr izlasci klasika kolarac muzika zima u beogradu\nPrethodni Soul Society: Ruth Koleva predstavlja novi album\nSledeći Hotel Slavija Garni: Dan zaljubljenih u restoranu Panorama


Vazdušni proctor – AAC Kosovë\nSertifikacija Sigurnosni nadzor Vazdušni proctor Jedinstveno Evropsko Nebo (JEN) Usluge vazdušne navigacije (UVN)\nVazdušni prostor Kosova je od septembra 1999. godine deo „Zajedničkog operativnog prostora Balkana – JOA” NATO-a, pod operativnom kontrolom Centra za kontrolu kombinovanih vazdušnih operacija 5 (Combined Air Operations Control 5 – CAOC5), koji je 2014. godine prebačen kod Centra Torrejon kombinovanih vazdušnih operacija (Combined Air Operation Centre Torrejon CAOC TJ). Ovaj vazdušni prostor je kontrolisani prostor u kojem se pružaju usluge za vazdušni saobraćaj.\nNiskim vazdušnim prostorom Kosova (ispod nivoa leta 205) upravlja/kontroliše Agencija za usluge vazdušne navigacije, koja pruža usluge vazdušne navigacije za civilne vazduhoplove tokom leta u vazdušnom prostoru Kosova sa ciljem sletanja i uzletanja sa Prištinskog aerodroma. Takođe, usluge se pružaju i za letove KFOR-a, EULEKS-a i letove opšteg vazduhoplovstva u niskom vazdušnom prostoru zemlje. Niski vazdušni prostor je klasifikovan kao prostor klase D i F, u skladu sa odredbama o klasifikaciji vazdušnog prostora iz Aneksa 11 ICAO-a.\nGornji vazdušni prostor (iznad nivoa leta 205) je otvoren za komercijalni saobraćaj od aprila 2014. godine.\nU niskom vazdušnom prostoru, trenutno postoje samo 2 koridora koji se koriste za komercijalni saobraćaj za dolazak i odlazak sa Prištinskog Međunarodnog Aerodroma (PMA) „Adem Jashari”, a to su XAXAN i SARAX, koji se nalaze na južnom delu Kosova, na granici sa Makedonijom.\nNormalizacija niskog vazdušnog prostora i otvaranje novih koridora je trenutno u pregovorima na sastancima NATO-a za normalizaciju vazdušnog prostora Balkana.


Dežer zabrinut zbog Visokog saveta sudstva :: Vesti\nVesti / Dežer zabrinut zbog Visokog saveta sudstva\nDežer zabrinut zbog Visokog saveta sudstva\nIzvor: Blic/Novi magazin\n"EU će veoma pažljivo razmotriti mišljenje ombudsmana. U prvoj reakciji možemo da potvrdimo da delimo njegovu zabrinutost u nekoliko stvari, posebno kada je u pitanju nedostatak kvoruma u Visokom savetu sudstva", kazao je Dežer za Blic.\nOn je kazao i da su predstavnici EU u Srbiji "već nekoliko puta poslednjih meseci pokrenuli to pitanje ponovo u pismu srpskim zvaničnicima 14. decembra 2011. i urgirali na njih da osiguraju što veću transparentnost u radu Saveta".\nŠef misije EU je podsetio da je Evropska komisija u godišnjem izveštaju o napretku 2010. godine ukazala na nedostatke u procesu reizbora nosilaca pravosudnih funkcija. "U reakciji na to srpske vlasti su pokrenule reviziju otpuštenih tužilaca i sudija. Komisija vrlo pažljivo prati tu reviziju. Kad god uočimo mane, upozoravamo srpske vlasti i ohrabrujemo ih da preduzmu mere da to poprave", kazao je Dežer.\nZaštitnik prava građana (ombudsman) Saša Janković izjavio je nedavno da je rad VSS u sadašnjem nepotpunom sastavu nelegitiman i da bi zbog toga ovaj najviši organ pravosudne uprave, koji po Ustavu i zakonu garantuje i obezbeđuje nezavisnost sudova i sudija, trebalo da prekine sa donošenjem odluka.\nJanković je to mišljenje izneo povodom pritužbi Društva sudija Srbije da je VSS u punom sastavu radio samo na jednoj od 16 održanih sednica u postupku revizije reizbora sudija, odnosno da je odlučivao bez kvoruma pošto je jedan njegov član suspendovan posle hapšenja, drugi je podneo ostavku, a trećem je Agencija za borbu protiv korupcije utvrdila prestanak funkcije po sili zakona jer je povređen zakonska procedura prilikom njegovog izbora.\n"Blic" objavljuje i odgovor predsednice VSS Nate Mesarević na pismo redakcije tog lista sa pitanjem da li članovi tog saveta upoznati sa mišljenjem Jankovića.\n"U ponedeljak, 16. januara, VSS održaće redovnu sednicu sa predloženim dnevnim redom. Da li će biti dopunjen dnevni red i da li će se razmatrati mišljenje zaštitnika građana zavisi od toga da li će do održavanja sednice (mišljenje) stići u VSS", navela je Mesarevićeva u odgovoru.\ndežer vss pravosuđe mesarović


Vesti online / Vesti / Svet / Indija: Pakistan ima dosta toga da sakrije\nIndija: Pakistan ima dosta toga da sakrije\nIndija je saopštila da Pakistan ima "dosta toga da sakrije".\nTo je navela s obzirom da Indija ne dozvoljava novinarima pristup mestu koje je bilo meta indijskog vazdušnog napada na pakistanskoj teritoriji, javlja Rojters.\nPozivajući se na "bezbednosne razloge", pakistanski bezbednosni zvaničnici nisu dozvolili ekipi Rojtersa da obiđu medresu i okolne zgrade na brdu u severno-istočnom Pakistanju koji su bili meta indijskih aviona prošle nedelje.\n- Činjenica da Pakistan sada nije dozvolio novinarima pristup znači da imaju dosta toga da sakriju - rekao je novinarima u Nju Delhiju portparol indijskog ministarstva inostranih poslova Raviš Kumar.\nOn je ponovio stav vlade da su indijski vazdušni napadi bili uspešni i da su postigli svoj cilj. Kumar je to rekao na pitanje da prokomentariše izveštaj Rojtersa da se na satelitskim snimcima vidi da zgrada medrese i dalje stoji.\nSVET Pakistan opet krenuo na Indiju: Novi sukob na kontrolnoj liniji u Kašmiru\nSVET Kina poziva Indiju i Pakistan na uzdržanost\nSVET Kako je vremešni MiG-21 oborio ponos američke avijacije


STRAVIČAN BILANS Od prekida napajanja električnom energijom u Venecueli uhapšeno 300 ljudi, a ČETIRI OSOBE IZGUBILE ŽIVOT\nDOKAZ HORORA U VENECUELI Ćerka joj umrla na rukama, jer u bolnicama nije bilo struje. Morala je sama da je ODNESE U ...\nVenecuela se dugo bori sa nestašicom hrane, a kolike su razmere te krize pokazuje snimak majke kojoj je u rukama umrla izgladnela ćerka (19). Elizabet Dijaz bila je primorana da nosi telo svoje ćerke, koja je imala svega 10 kila, do mrtvačnice.\nHTELI DA SE RASHLADE NA PLAŽAMA: I Madurovi rođaci pokušali da pobegnu iz zemlje zbog nestanka struje, ali ih je ...\nVlasti susedne Kolumbije saopštile su da se Madurov rođak, Arhimiro Maduro, zajedno sa suprugom, decom i širom rodbinom, pojavio na jednom od kontrolnih punktova na granici prema Kolumbiji. Kolumbijski zvaničnici rekli su da su se Madurov rođak i njegova porodica i rodbina, ...\nMadurovi rođaci pokušali ući u Kolumbiju\nKolumbijci tvrde da neće dozvoliti rođacima predsjednika Venecuele da se odmaraju dok izbjegavaju stvarnost ljudi u agoniji. Nestanak struje doveo je i do poremećaja sa snabdijevanjem vodom EPA Deset rođaka predsjednika Venecuele Nicolasa Madura, iscrpljenih zbog višednevnog ...


Strateški pregovori pri kraju - PKS i Grad Beograd sve bliži vlasništvu nad "Beogradskim sajmom"\nPregovori Privredne komore Srbije i Grada Beograda o strateškom partnerstvu u "Beogradskom sajmu" privode se kraju i realno je da taj posao bude završen krajem godine, izjavio je danas predsednik PKS Miloš Bugarin.\n- Mislim da je logično partnerstvo grada Beograda i PKS kao nacionalne poslovne asocijacije, da se komora pojavi kao titular nad institucijom kao što je Beogradski sajam. Srpska privreda to zaslužuje i to nije nešto što nije viđeno u svetu - kazao je Bugarin u intervju Tanjugu.\nBugarin nije mogao da precizira koliki bi procenat vlasništva "Beogradskog sajma" imala komora, a koliko grad naglasivši da je najbitnije da će od toga veliku korist imati i Beograd i srpska privreda i Sajam.\n- To je u ovom momentu najmanje bitno, da li će biti 51% u vlasništvu grada i 49% u vlasništvu komore ili obrnuto ili će biti 55 i 45%, potpuno je nebitno. Bitno je da se identifikuje titular, kroz ove dve institucije - kazao je on.\nPrema njegovim rečima, promena vlasništva Beogradskog sajma koji je trenutno u "ustavno nepostojećoj" društvenoj svojini, značajno će povećati mogućnosti da se promoviše srpska privreda i da se na kvalitetniji način izbrendira, što je vrlo važno za unapređenje ukupnog privrednog ambijenta.\n- Nakon toga treba raditi na unapređenju međunarodnih sajamskih manifestacija, čemu PKS može da doprinese u značajnoj meri jer ima više od 70 sporazuma potpisanih sa međunarodnim institucijama i komorama iz 70 zemalja - rekao je Bugarin.\nNemci ulažu stotine miliona evra\nBeograd -- Nemačka preduzeća imaju velike planove ulaganja u inostranstvu, koja bi u Srbiji mogla da dostignu više stotina miliona evra.\nTo najavljuje zamenik generalnog direktora Nemačke industrijske i trgovinske komore (DIHK) Folker Trajer.\nOgroman broj nemačkih preduzeća teži da se proširi na tržišta van Nemačke, zbog čega su im potrebni partneri za saradnju, rekao je on i preporučio preduzećima iz Srbije i regiona da budu spremna za moguću saradnju i da se prilagode takvim inicijativama nemačkih privrednika.\nSrbija ima posebno povoljnu geografsku poziciju koju treba da iskoristi kada je reč o tim investicijama, naglasio je Trajer i najavio da se očekuje da ove godine bude dostignut rekord u ulaganju nemačkih srednjih preduzeća u Srbiji, ali će to zavisiti od više ekonomskih faktora.\nPosebno bi, kako je istakao, bila značajna priprema preduzeća iz Srbije i regiona za moguću saradnju sa nemačkim preduzetnicima u oblasti infrastrukture, elektrotehnike, ekologije i "zelenih tehnologija".\nS druge strane, i u Nemačkoj su porasle investicije i potrošnja i zato nemačko tržište može da bude interesantno za plasman robe iz Srbije i drugih zemalja, napomenuo je Trajer, koji je i rukovodilac Nemačke spoljnotrgovinske industrijske komore.\nOn je srpskim kompanijama koje žele da nastupe na konkurentnom nemačkom tržištu posebno preporučio učešće na sajmovima u toj zemlji i korišćenje pomoći nemačkih privrednih institucija koje su zastupljene u Srbiji i u svetu, kao što je Delegacija nemačke privrede u Srbiji, kako bi pronašle pravog partnera.\nKada je reč o Delegaciji nemačke privrede u Srbiji, koja obeležava 10 godina rada u Srbiji, Trajer je rekao da je ta institucija ušla u veoma dobru razvojnu fazu i najavio mogućnost osnivanja nemačko-srpske privredne komore u našoj zemlji.\nOsnivanje te komore je srednjoročan plan, čija realizacija će zavisiti od razvoja saradnje privrednika dvaju zemalja, rekao je on i dodao da su proširene usluge koje pruža postojeća Delegacija nemačkim preduzećima koja žele da ulažu ne samo u Srbiji , nego i u regionu, kako bi ta tržišta postala još bliža za nemačku privredu.\nGovoreći o ekonomskoj krizi, on je ukazao da se svetska ekonomija oporavlja, a da je Nemačka ponovo postala vodeća privredna lokomotiva, jer će ove godine dostići privredni rast od 3,5 odsto. Za evrozonu, međutim, još postoje odredjeni rizici, jer se ekonomski problemi iz SAD-a i drugih zemalja sveta odražavaju na evropsko tržište.\nNemačka trenutno ima kapital u inostranstvu vredan 900 milijadi evra, koji je osnova nemačkih investicija, a preduzeća koja angažuju taj kapital zapošljavaju šest miliona radnika, rekao je on i podsetio da je ta evropska zemlja lider u mašinogradnji, hemijskoj, elektrotehničkoj i automobilskoj industriji, dok je i prehrambena industrija takođe u snažnoj ekspanziji.\nDunav osiguranje gradi elektranu\nZlatibor -- Na Zlatiboru je položen kamen temeljac za prvu elektranu na solarnu energiju u Srbiji, snage pet megavata, a vrednost investicije je oko 15 miliona evra.\nGlavni investitor je kompanija Dunav osiguranje a kooinvestitori su Elektroprivreda Srbije (EPS) i Opština Čajetina.\n"U prvoj fazi će se uraditi instalisana snaga od jednog megavata I taj posao će biti gotov do proleća iduće godine a vrednost tog ulaganja je dva do tri miliona evra", rekao je generalni direktor EPS-a Dragomir Marković.\nOn je naveo da će elektrana, ako to sredstva dozvole, biti gotova i u funkciji za nekoliko godina.\nOn je dodao da se proizvodnja u EPS-u oslanja na ugalj i da to mora da se menja tako što će se akcenat staviti na male hidroelekrane, energiju vetra i druge obnovljive izvore.\nU tom smislu, kako je rekao Marković, EPS planira da u narednom periodu uloži 45 miliona evra.\nGeneralna direktorka Dunav osiguranja Milenka Jezdimirović je kazala da je ta osiguravajuća kuća uložila prikupljenu premiju u prvu solarnu elektranu na Zlatiboru jer želi da da doprinos korišćenju obnovljive energije.\nOna je dodala da su ciljevi projekta izgradnje 50 mini elektrana, od kojih 28 u užičkom regionu, a koji su pokrenuli EPS i Dunav osiguranje, od velikog značaja za razvoj privrede i zemlje.\nDržavna kompanija Dunav osiguranje planira da uloži još milion evra u izgradnju mini hidroelektane u Ivanjici u saradnji sa tom opštinom.\nPredsednik Opštine Čajetina Milan Stamatović je kazao da je Zlatibor pogodno tle za izgradnju polja solarnih panela i slična ulaganja u obnovljive izvore energije jer ima 250 sunčanih dana u godini.\nZa projekat izgradnje mini hidroelektrana u Srbiji, EPS je već obezbedila sredstva od Evropske investicione banke za radove u prvoj fazi u iznosu od 45 miliona evra, kazao je Marković i dodao da će na jesen početi i realizacija projekta izgradnje vetroparka kod Kostolca. EPS planira da investira, kako je kazao Marković, i u velike hidroelektrane na rekama Velika Morava, Ibar i Drina.\nGerman announce new investments in Serbia - Particular interest expressed in infrastructure, electri\nCompanies from Germany have big plans for investments abroad, of which amount in Serbia may reach few hundreds of millions of euros, Deputy Director General of the German Chamber of Industry and Commerce (DIHK) Volker Treier said Sunday in an interview for Tanjug news agency, on the occasion of the 10th anniversary of operations of the Delegation of German Industry and Commerce in Serbia.\nA huge number of German companies want to expand to the markets outside Germany, which is why they need partners to cooperate with, he said and recommended enterprises in Serbia and the SEE region to be ready for possible cooperation and adapt to such initiatives of German businessmen.\nSerbia has an especially favorable geographic position that should be used when it comes to these investments, Treier stressed and announced that the German medium-sized enterprises were expected to set record in the amount of investments in Serbia in 2011, but that would depend on several economic factors.\nAs he pointed out, what is particularly important is that companies from Serbia and the region get ready for possible cooperation with the German entrepreneurs in the fields of infrastructure, electric technologies, ecology, and "green technologies".\n- On the other hand, both investments and consumption have been on a rise in Germany, which is why the German market may be interesting for the goods from Serbia and other countries - said Treier who is also the manager of the German Foreign Trade Chamber of Industry.\nHe especially recommended the Serbian companies wishing to enter the competitive German market to take part in trade fairs in that country and use the assistance of the German business institutions operating in Serbia and world wide, such as the Delegation of German Industry and Commerce in Serbia, in order to find the right partner.


Habsburška Monarhija preteča Evropske unije\nHabsburška monarhija bila je zapravo preteča današnje Evropske unije, rečeno je na promociji knjige američkog istoričara Čarlsa Ingraoa "Habsburška Monarhija 1618-1815 - Novi pristup evropskoj istoriji" u Somboru.\nIstraživač Hrvatskog instituta za istoriju Univerziteta "Josip Juraj Štrosmajer" u Osijeku Zlata Živaković Kerže rekla je da u knjizi ima malo politike, a znatno više svakodnevnog života.\nOna je podsetila da su krajem 17. i 18. veka, prilikom naseljavanja prostora današnje Vojvodine organizovani i sprovedeni ozbiljni popisi stanovništva, imovine, stoke.\n- Tadašnji popisi su imali krajnje praktične razloge - naplatu poreza, ali su na kraju pokazali kako i koliko se vodilo računa o interesu države - kazala je Zlata Živaković Kerže.\nUčesnici promocije složili su se da je veoma važno i korisno što je o Habsburškoj monarhiji pisao stranac, pa se može reći da su obzir uzete isključivo činjenice, bez predrasuda i "unutrašnjih pritisaka".


Vidal napušta Inter posle samo godinu dana – Navijaci Srbija\nSLOVENIJA: Gotovo je sa suspenzijom, Olimpija izlazi na teren\nKRAJ: Partizan – Spartak 2:1 (VIDEO)\nHome > Fudbal > Vidal napušta Inter posle samo godinu dana\nVidal napušta Inter posle samo godinu dana\nBio je izričita želja Antonija Kontea prethodnog leta, ali bi već ovog, posle samo godinu dana, Arturo Vidal mogao da napusti Inter.\nUbedio je italijanski stručnjak iskusnog vezistu u septembru da mu se pridruži na Đuzepe Meaci u nameri da skinu sa trona njihov bivši klub Juventus. I nametnuo se Vidal brzo, ustalio se u postavi, međutim, krajem 2020. izgubio je mesto startera od Kristijana Eriksena.\nOd poslednjih osam utakmica u Seriji A Vidal je počeo tek dve, pride je protiv Fjorentine već na poluvremenu, duel sa Atalantom napustio na samom startu drugog dela, dok je na preostalih šest sakupio svega 58 minuta. Doduše, okršaje sa Laciom i Torinom propustio je zbog problema sa kolenom.\nBilo kako bilo, s obzirom na to da Konte sve manje računa na njega, Korijere delo Sport piše da u Interu već sada razmišljaju da se na kraju sezone rastanu sa čileanskim vezistom. Dodatan razlog za prevremeni rastanak predstavlja i Vidalova plata, koja bi u drugoj, ujedno i poslednjoj godini ugovora, narasla sa aktuelnih 5.000.000 na 6.500.000 evra, što je luksuz kakav Inter ne može da priušti za igrača koji neće biti od velike važnosti u narednoj sezoni.\nPisali smo prethodnih dana, Marselj uveliko prati Vidalovu situaciju, novi trener francuskog kluba Horhe Sampaoli navodno je kontaktirao iskusnog vezistu sa kojim je već sarađivao u čileanskoj reprezentaciji kako bi ga nagovorio da dođe na Velodrom, a pored Olimpika, interesovanje pokazuju i Galatasaraj i Flamengo, ističe Korijere delo Sport.\nTagged Arturo Vidal Inter\nMMA šampion ubijen u krvavom obračunu, njegov brat usmrtio napadača na licu mesta!\nKonkakaf Liga šampiona: Kruz Azul se prošetao Torontom, polufinale nadohvat ruke (VIDEO)\n„AMPUTIRAĆU NOGU I IDEM NA PARAOLIMPIJSKE IGRE!“ Evropski i svetski prvak sprema se na ŠOKANTAN POTEZ! /VIDEO/\nKraljevi Kupa u Sevilji, Mesijeva osveta i presudna Kumanova bitka\nJovanović opet sudi Partizanu u Novom Sadu: Letos je isključio Sumu i Miloševića


Protest „1 od 5 miliona“ podržalo i 80 profesora i saradnika Fakulteta političkih nauka | Insajder TV - Više od vesti\nProtest „1 od 5 miliona“ podržalo i 80 profesora i saradnika Fakulteta političkih nauka\nProfesori i saradnici Fakulteta političkih nauka (FPN) podržali su proteste „1 od 5 miliona“ koji se sedam subota unazad održavaju u Beogradu, navodi se u saoštenju objavljenom na sajtu Peščanika. Profesori i saradnici poručuju da su građanke i građani Srbije digli glas protiv nasilja, nepravdi, gušenja sloboda, urušavanja institucija, medijskih progona, i da to što se događa u našem društvu njih pogađa i kao građane i kao profesionalce. Jedan od potpisnika podrške Ivo Visković kaže za Insajder da je vreme da se o tome otvoreno progovori.\n„Mi, dolepotpisani nastavnici i saradnici Fakulteta političkih nauka Univerziteta u Beogradu pridružujemo se inicijativi Filozofskog fakulteta i podržavamo građanske proteste koji su u toku u više gradova Srbije“, navodi se u saopšenju objavljenom na sajtu Peščanika.\nNa spisku profesora se nalazi i dekan FPN-a Dragan Simić.\nKako se dodaje, program studija na Fakultetu političkih nauka počiva na vrednostima koje su, kako je naglašeno, dovedene u pitanje: demokratiji, građanskim i političkim slobodama, uljudnom dijalogu s neistomišljenicima, nezavisnosti institucija, podeli vlasti i slobodi medija.\n„Pridružujemo se apelu za zaštitu profesionalnih standarda koji se grubo narušavaju na univerzitetima, a najgrublje tolerisanjem plagijata državnih funkcionera. U ovom trenutku, potrebno je da se oglasimo i sačuvamo ugled institucije i profesionalni integritet kako bismo čiste savesti izlazili pred studente i predavali ono što predajemo“, piše u saopštenju.\nProfesori i saradnici FPN-a navode i da se nadaju se da će im se u tome pridružiti i ostale koleginice i kolege iz akademske zajednice.\nVisković: U Srbiji su ugrožene demokratske vrednosti, vreme je da se o tome progovori\nJedan od potpisnika pisma podrške je i redovni profesor Fakulteta političkih nauka u penziji i bivši ambasador Srbije u nemačkoj Ivo Visković. On u izjavi za Insajder kaže da su u Srbiji ugrožene demokratske vrednosti koje oni treba da brane i kao građani ali posebno i sa profesionalne strane.\n„Namera je da, kao kolege sa Filozofskog fakulteta, podržimo građanske proteste koji su usmereni na zaštitu onih vrednosti o kojima mi u svom radu govorimo i objašnjavamo studentima, i da pokažemo da u ono što govorimo - stvarno verujemo. Potrebno je očuvati profesionalni dignitet“, kaže Visković.\nNa pitanje da li misli da se protestima može nešto rešiti profesor Visković kaže da je važno da je pitanje ugrožavanja demokratskih protesta sada otvoreno, i stavljeno na razmatranje svima koji učestvuju u političkom životu.\n„Mi smo ovo uradili kao profesionalci, kao ljudi koji se time bave profesionalno skoro čitav život i bilo bi stvarno sramota da se ne oglasimo kada se drugi oglašavaju. Smatramo, odnosno ja mogu govoriti u svoje ime, ali i kolege to misle, da su u nekim postupcima razne demokratske vrednosti ugrožene, uključujući slobodu štampe. Vreme je da se o tome otvoreno progovori i počne da se rešava. Ne mislim da mi to možemo sami rešiti, ali mislim da neko proces mora da pokrene“, kaže Visković.\nSimendić: Postoji nezadovoljstvo koje može biti okidač promeni\nVanredni profesor Marko Simendić, koji predaje Istoriju političke misli, kaže za Insajder da protesti ne garantuju promene, ali da su oni jedan od puteva ka promenama.\n„Protest iako nije garant bilo kakve promene, on je svakako nužan korak, jer tu se vidi nezadovljstvo koje je šire od onoga koje su u stanju da kanališu političke opcije koje su u opoziciji. Jasno mi je i kao građaninu i kao nekome ko predaje na političkim naukama da se veliki broj zahteva našlo na protestu, ali postoji nezadovoljstvo koje može biti okidač promeni, a na koji način će ona biti izvedena – videćemo“, poručuje Simendić.\nSimendić navodi i da su na Fakultetu smatrali da je dužnost da se oglase, u situaciji kada „protesti ovoliko traju i ovako su rasprostranjeni, i kada je opseg pitanja kojih se tiču toliko širok“. On poručuje i da su profesori i saradnici našli minimun principa oko kojih mogu da se saglase.\n„Siguran sam da, kao što su protesti šarenoliki, tako su i stavovi nastavnika šarenoliki. Spisak onih koji podržavaju proteste će ovih dana biti nešto veći verovatno. Neki od profesora koji su podržali protest aktivno podržavaju i neke od opozicionih partija, neki koji su na spisku ne podržavaju ni jednu opozicionu partiju. Nisu svi profesori i saradnici koji su na spisku istog ideološkog profila, pa se podrška protestima ne može povezivati sa nekom konkretnom opozicionom opcijom“, ističe Simendić.\nProfesori i saradnici koji su podržali proteste su:\nPodsetimo, pre dva dana grupa od 105 profesora i saradnika Filozofskog fakulteta podržala je građanske proteste protiv aktuelne vlasti u Srbiji.\nKako je objavljeno na sajtu portala Peščanik na kome su navedena i imena svih potpisnika, oni su to učinili jer smatraju da su građanima Srbije ukinute „političke, ekonomske i kulturne slobode” koje predstavljaju temelj modernih društava.\nU saopštenju je navedeno da potpisnici apela kao naučnici, „istraživanjem pojedinca i društva, u ponašanju aktuelne vlasti prepoznaju brojne znake diktature“, kao i da su građanima Srbije ukinute slobode koje su temelj modernih evropskih demokratija.\nProfesori su poručili i da su „nepotrebno čestim vanrednim izborima i hiljadama skupštinskih amandmana obesmišljena demokratska prava i parlamentarni sistem, a društvo gurnuto u političko nasilje”.\n„Progonima u tabloidima, pretnjama, pritvorima, sudskim procesima i nasiljem pokušavaju da se zastraše i ponize građani Srbije. Vlast odbija da odgovori na pitanja i zahteve građana, a njeni nosioci vređaju sve one koji se usude da postave pitanja i izraze drugačije mišljenje”, pisalo je u saopštenju.\nNastavnici Filozofskog fakulteta su se prilikom davanja podrške protestu posebno osvrnuli na stanje u nauci i obrazovanju i kao najveći problem naveli nesankcionisanje plagijata i lažnih diploma i sporna nova zakonska rešenja.\nProtest „1 od 5 miliona” održava se prethodnih sedam subota u Beogradu.\nOrganizatori protesta su od predsednika Srbije Aleksandra Vučića zahtevali da građanima predstavi plan za Kosovo, a ukoliko ga nema, da se u javnosti tako i izjasni. Među najvažnijim zahtevima su i otkrivanje nalogodavca ubistva lidera Građanske inicijative SDP Olivera Ivanovića, nalogodavaca napada na lidera Levice Srbije Borka Stefanovića, kao i ko je pokušao da ubije novinara portala Žig info Milana Jovanovića i ko je to naredio. Zatražena je i smena ministra policije Nebojše Stefanovića i direktora RTS Dragana Bujoševića.\nJedan od zahteva su i fer i slobodni izbori, kao i to da se opoziciji omogući više prostora na javnom servisu.\nU međuvremenu, protesti su se rašili po celoj Srbiji i organizuju se i u Novom Sadu, Kragujevcu, Prokuplju, Nišu, Kuršumliji, Šapcu, Čačku, Zaječaru, Boru, Velikom Gradištu, Trsteniku.


Večeras i u nedelju na otvorenim bazenima sportsko nadmetanje „Dođi, učestvuj, pobedi“ | RTK\nVečeras i u nedelju na otvorenim bazenima sportsko nadmetanje „Dođi, učestvuj, pobedi“\nObjavljeno: četvrtak, 29. jul 2021.\nU organizaciji Sportskog centra Kruševac, na otvorenim bazenima od 21 sat večeras, i u istom terminu u nedelju 1. avgusta, biće održano sportsko nadmetanje „Dođi, učestvuj, pobedi“ i noćno kupanje.\nU osam disciplina, takmiče se šestočlane ekipe oba pola, učesnici su stariji od 16 godina i dobri plivači, igre su na vodi i u vodi, a podrazumevaju i razne rekvizite. Dve ekipe koje pobede druge finalne večeri, predstavljaće Kruševac na okružnom takmičenju.\n-U odnosu na prošlu, ova sezona je bolja, tako da bazene u proseku poseti oko 1.200 ljudi a i tokom avgusta imaćemo noćno kupanje i žurke sa zabavnim sadržajima na otvorenom bazenu, ističe Predrag Milenković direktor Sporstkog centra Kruševac.\nPrethodno : Rekordna poseta domaćih i stranih gostiju Ribarskoj Banji\nSledeće : Prema poslednjim podacima u Rasinskom okrugu je osam novozaražaenih koronavirusom (pet u Kruševcu)\nU Centru za osobe sa invaliditetom u Kruševcu počeo rad u stakleniku\nNapredak pobedio u Kragujevcu Radnički (VIDEO)\nMališani iz Kaonika, budući lovci, počeli izgradnju traperske kolibe


Dionica puta preko prevoja Čemerno, koja se gradi pet godina, po zadnjim najavama iz nadležnog ministarstva bit će otvorena 5. augusta.\nRok za završetak radova na ovoj trasi magistralnog puta, dužine 9,5 kilometara, prolongiran je više puta, a trebalo je da se završe još 2011.\nU Ministarstvu saobraćaja i veza tvrde da je do produžetka roka došlo iz objektivnih razloga, jer su tokom radova, zbog pojave klizišta, obavljena dodatna geomehanička ispitivanja terena, te urađena izmjena i dopuna projektne dokumentacije.\nOvog proljeća se, naime, nakon obilnih kiša ponovo pojavilo veliko klizište koje je u potpunosti uništilo tek sagrađenu saobraćajnicu između tunela Čemerno i Surdup, dugu oko 800 metara.\nResorni ministar Nedeljko Čubrilović, nakon što je danas posjetio ovu saobraćajnicu, rekao je da se trenutno izvode radovi na preostalih oko 150 metara trase, na spajanju dva tunela, na kojima su se javljala klizišta.\nRealizacija Projekta „Trajno rješenje klizišta Čemerno na magistralnom putu M-20 Foča-Gacko“ u vrijednosti od oko 72 miliona KM, najavljena je još u decembru 2007. godine, a finansira se iz ekonomsko-socijalne komponente Razvojnog programa RS-a.\nRadovi su počeli u septembru 2008.godine.\nČubrilović tvrdi da se nije odstupalo od ugovorene cijene i da nije bilo dodatnih aneksa ugovora na teret budžeta RS.\nDodatne troškove od oko 15 miliona KM, zbog, kako je rečeno, pojave klizišta i poteškove u izvođenju radova, platit će izvođač radova “Integral inženjering” Laktaši.


Francuska i Nemačka spremne za rad na reformama EU - Sputnjik Srbija\n12:21 04 Avgust 2020\n21:05 15.05.2017 Preuzmite kraći link\nOn je, na zajedničkoj konferenciji za medije posle razgovora s Merkelovom, istakao da želi manje birokratsku, a više zaštitničku Evropu, prenose agencije.\nReforme, kako je naveo, namerava da sprovede u narednih par meseci, rekavši da izmene ugovora EU više neće biti tabu tema za Francusku, javlja Rojters.\nTakođe, izrazio je nadu da će sa Nemačkom u narednih par nedelja uspeti da uspostavi plan za reformisanje evrozone, naglasivši da moraju da rade na dubokim reformama koje su potrebne i iziskuju zajednički napor.\nKako je obećao, sprovodiće reformsku agendu kod kuće „ne zato što Evropa to traži, već zato što je to Francuskoj potrebno“.\nMerkelova je Makronu u razgovoru rekla da je sada „kritičan trenutak za EU“ i da će „Evropi biti dobro samo ako je u njoj snažna Francuska“.\nDodala je i da je sa francuskim predsednikom razgovarala o evropskom azilskom sistemu, trgovinskim odnosima i drugim pitanjima, navodi AP.\nreforma, EU, Emanuel Makron, Angela Merkel, Nemačka, Francuska


НЕМАЧКИ ПОСЛАНИК ТРАЖИ: Вратите визе Балканцима!\nNEMAČKI POSLANIK TRAŽI: Vratite vize Balkancima!\n07-08-2015 13:37 Politika Srbija\nBivši nemački ministar unutrašnjih poslova i zamenik šefa poslaničkog kluba bavarske Hrišćansko-socijalne unije (CSU) Hans Peter Fridrih ponovio je danas zahtev svoje stranke da Nemačka, u borbi protiv navale izbeglica, ponovo uvede vize zemljama zapadnog Balkana.\nHans Peter Fridrih (Foto: JuTjub)\n- Mi ćemo doživeti društvenu destabilizaciju, ako ne stopiramo to masovno i ilegalno useljavanje - rekao je on za ZDF i dodao da se Nemačka mora pobrinuti da ti ljudi uopšte više ne dolaze. Podnosioci zahteva za azil sa Balkana, prema Fridrihovom mišljenju, koriste kapacitete koji su potrebni zaista progonjenim ljudima, a njihovi zahtevi se po pravilu odbijaju, pošto u zemljama iz kojih dolaze, nema, kako je rekao, političkog progona. Pre Fridriha je i šef CSU Horst Zehofer upozorio na ekstremno visoke zloupotrebe prava na azil koje čine građani balkanskih država i ukazao da je zato potreban vizni režim, između ostalog, i sa Srbijom. - Nama je potrebna vizna obaveza za Srbe, Crnogorce, Makedonce, Bosance i Albance - rekao je Zehofer nedavno za list "Minhner merkur". U borbi protiv lavine azilanata sa Balkana, nemački političari, pre svega iz CSU, predlažu rigorozne mere kako bi se talas ljudi zaustavio, a njihovi koalicioni partneri iz Socijaldemokratske partije (SPD) predložili su i više radnih viza za građane balkanskih zemalja. SPD smatra da bi se građanima Srbije, Kosova ili Albanije, moglo omogućiti da dobiju radnu vizu, ukoliko bi im, kako prenose nemački mediji danas, neki nemački poslodavac ponudio radni ugovor uz bruto platu od 1.460 evra mesečno.\nPročitajte još:DSS: Mihajlovićka mora da odgovara zbog pokušaja pljačkeZAPADNI PRIJATELJI: Ambasade nisu spustile zastave zbog Oluje – država neće reagovati!?Stefanović: Migranti miroljubivi, Srbija bezbedna


TRAMP IMA NOVI PLAN ZA KOSOVO! Pompeo pozvao Vučića u Njujork! Predsednik Srbije u veoma važnoj poseti Americi! - Informer\nM. DAKIĆ | 20. 08. 2019.\nSrpski lider Aleksandar Vučić sastaće se u Njujorku sa američkim državnim sekretarom, a moguć neformalni sastanak i sa Trampom\nPredsednik Srbije Aleksandar Vučić sastaće se danas u Njujorku sa državnim sekretarom američkog Stejt departmenta Majkom Pompeom, sa kojim će razgovarati o rešenju kosovskog problema.\nKako otkrivaju diplomatski izvori Informera, očekuje se da Pompeo prenese predsedniku Vučiću novi američki plan za Kosovo, koji je odobrio i predsednik SAD Donald Tramp lično. Za sada nisu poznati nikakvi detalji ovog plana, ali se pretpostavlja da je u pitanju kompromisno rešenje koje bi uvažilo i srpske interese u južnoj pokrajini.\nSAD za kompromis\nAmerika je zainteresovana za rešavanje kosovskog problema, ne samo za nastavak dijaloga već i za kompromis koji bi odgovarao i Trampu\nIz Stejt departmenta zvanično je potvrđeno da će se Vučić i Pompeo sastati na marginama sastanka u Savetu bezbednosti UN.\n"Sekretar Pompeo će otputovati 20. avgusta u Njujork da bi učestvovao u debati u Savetu bezbednosti UN o izazovima mira i bezbednosti na Bliskom istoku i podršci administracije SAD multilateralnim rešenjima. Na marginama skupa sastaće se sa generalnim sekretarom UN Antoniom Guterešom i predsednikom Srbije Aleksandrom Vučićem", najavio je Stejt department.\nKako javljaju mediji u SAD, moguće je da tokom samita dođe i do kratkog susreta Vučića i predsednika Donalda Trampa. Diplomatski izvori naglašavaju da do sastanka Vučića i Pompea ne bi uopšte moglo doći da o njemu nije obavešten i da ga nije podržao i sam Tramp.\n- Veoma je važno pogledati društveno-politički kontekst u kome dolazi do ovog iznenadnog sastanka, i to na zahtev SAD. Susret se organizuje u trenutku kada zemlje 'Kvinte' šalju poruku o neophodnosti nastavka dijaloga Beograda i Prištine, a na Kosovu se zahuktava atmosfera pred vanredne izbore. Ne zaboravite i da će se sledeće godine Trampova administracija naći na proveri birača. Dijalog se već duže vreme nalazi u ćorsokaku i Bela kuća očigledno smatra da bi stvari trebalo pomeriti s mrtve tačke, da bi to i njima koristilo - ocenjuje naš sagovornik i skreće pažnju da na ovaj susret nisu pozvani predstavnici Prištine:\nČelnici Beograda i Prištine možda u Beloj kući?\nStručnjak za Zapadni Balkan Din Pinelis izjavio je da bi Vašington mogao na jesen da organizuje susret u Beloj kući sa zvaničnicima Prištine i Beograda. On je u tekstu za "European Western Balkans" kazao da bi američki predsednik Donald Tramp mogao da sazove susret sličan onome koji je organizovao nekadašnji predsednik SAD Džimi Karter 1978, kada je postignut istorijski dogovor između Egipta i Izraela.\n- Kao uslov, nakon sazivanja samita, nova kosovska vlada morala bi da ukine takse, a Srbija bi morala da pristane na suspenziju kampanje protiv priznavanja Kosova - naveo je Pinelis.\n- To dosta govori o tome da ih SAD vide kao nekonstruktivnog partnera u dijalogu, a da je Srbija ta kojoj se želi predstaviti nova strategija za Kosovo i od koje na neki način zavisi rešenje kosovskog problema - ocenjuje naš sagovornik.\nKarijerni diplomata Zoran Milivojević objašnjava da je ovaj iznenadni sastanak pokazuje da je američka administracija zainteresovana za rešavanje pitanja KiM.\n- Ključ za deblokadu dijaloga i pronalaženja kompromisnog rešenja je sada u rukama Amerike. Evropa nije u poziciji da se aktivnije bavi tim problemom sve dok se u EU ne završe unutrašnji procesi. Zbog toga nije slučajno što Amerika sada procenjuje da je trenutak da preduzme inicijativu i da aktivnim delovanjem stvori uslove ne samo za dijalog, već i za jedno kompromisno rešenje koje bi sigurno išlo u prilog ovoj administraciji i Trampu pred predstojeće izbore u SAD iduće godine - smatra Milivojević.\nAsistent na Fakultetu političkih nauka Stefan Surlić kaže da će nakon sastanka Vučića i Pompea biti jasnije koja je politika Vašingtona za Kosovo.\n- Sastanak bi trebalo da odgovori na dva pitanja: koja će biti uloga SAD u nastavku pregovora između Beograda i Prištine i kakav će biti američki stav po pitanju konačnog kosovskog rešenja. U SAD postoje dve struje u rešavanju kosovskog problema, jedna fleksibilnija koja se zalaže za kompromis i tvrđa koja smatra da je to gotova priča - ističe Surlić.\nAleksandar Vučić Kosovo i Metohija Njujork poseta Americi Majk Pompeo


BRAVO ZA POKLON Osnovci i srednjoškolci dobili od grada Novog Pazara 2.340 knjiga\nDodelom knjiga za svih 1.300 maturanata novopazarskih srednjih škola završeno je obeležavanje “meseca knjige”, manifestacije tokom koje su lokalna samouprava i kulturne ustanove knjigama darivale i 1.040 najboljih osnovaca.\n- Ovom akcijom želimo da budućim naraštajima približimo knjige i čitanje, jer su oni ti koji će u godinama pred nama voditi ovaj grad. Želimo da nam ova deca uzvrate vrednim učenjem i sticanjem znanja – kazao je gradonačelnik Novog Pazara Meho Mahmutović koji je, osim knjiga, maturantima darovao i majice sa grbom grada.\nLokalna samouprava bila je generalni pokrovitelj obeležavanja “meseca knjige”, a organizatori su bili Narodna biblioteka “Dositej Obradović”, Kulturni centar, Kulturno-prosvetna zajednica i Centar za omladinu “Duga”.\n- Novi Pazar ima mlade ljude koji cene nauku, kulturu i obrazovanje, a ovom manifestacijom smo pokazali da su upravo te vrednosti na ceni u Novom Pazaru. Ovo je poruka iz našeg grada za celu Srbiju i čitav svet – kazao je direktor biblioteke Elijas Rebronja.\nDarivanje maturanata i najboljih osnovaca knjigama jedna je od propratnih manifestacija kojom će se u Novom Pazaru obeležiti 555 godina od osnivanja grada. Centralne manifestacije biće u sredu, 20. aprila.


Poljoprivreda Архиве - Valjevo\nPrijem za nagrađene poljoprivrednike\nValjevski poljoprivredni proizvođači učestovali su na 88. sajmu poljoprivrede u Novom Sadu, koji je održan od 18. do 24. septembra i ostvarili zapažene rezultate. Tim povodom, danas su nagrađene poljoprivrednike primili Viktor Mićić, zamenik predsednika Skupštine grada Valjeva i Dragomir Vitorović, odbornik u Skupštini grada Valjeva i predsednik Komisije za selo i poljoprivredu. „Bili ste na sajmu i opravdali svoj ...\n10. April 2021.\tComments Off on Državna sekretarka Ministarstva poljoprivrede najavila tokom posete Valjevu: Poziv za projekat Svetske banke “50:40:10” krajem aprila\nU poseti Valjevu juče je boravila državna sekretarka Ministarstva poljoprivrede, šumarstva i vodoprivrede Jelena Blagojević, koja je sa predstavnicima Grada razgovarala o realizaciji kredita Svetske banke za poljoprivredu i ulaganjima u javnu ruralnu infrastrukturu. Po završetku radnog sastanka, državna sekretarka obišla je Udruženje odgajivača “Ovca i vuna”, a potom i poljoprivredno gazdinstvo Jelene Pavlović u Gornjoj Bukovici. Državna sekretarka Ministarstva ...\n5. June 2020.\tComments Off on SNS za ravnopravnu raspodelu sredstava podsticaja poljoprivrednicima\nPredsednik Saveta za poljoprivredu GO Srpske napredne stranke u Valjevu, Svetislav Marković, predstavio je na konferenciji za medije program mera koje se tiču pomoći poljoprivrednim proizvođačima i poljoprivredi. Kako je rekao, poljoprivreda je prva i osnovna karika u funkcionisanju jednog društva i važno nacionalno pitanje, kao i da bez ulaganj u nju nema ni života. On je naglasio da SNS ...\nOpština Mionica: Novčana pomoć i povoljni krediti za poljoprivrednike\n22. April 2020.\tComments Off on Opština Mionica: Novčana pomoć i povoljni krediti za poljoprivrednike\nŠtab za vanredne situacije opštine Mionice obaveštava građane da je Vlada Republike Srbije donela UREDBU o novčanoj pomoći poljoprivrednim gazdinstvima u cilju ublažavanja posledica nastalih usled bolesti COVID-19 izazvane virusom SARS-COV-2 “Službeni glasnik RS”, broj 57 od 16. aprila 2020. Pravo na isplatu novčane pomoći u skladu sa ovom uredbom ostvaruje pravno lice, preduzetnik i fizičko lice – nosilac komercijalnog ...\n25. July 2019.\tComments Off on “Srpska poljoprivreda u EU – Šta i što se čeka?” tema novih “Razgovora pod lipom”\nU novim “Razgovorima po lipom” na platou ispred stare železničke stanice, ovog petka od 20 časova, biće reči o srpskoj poljoprivredi i ruralnom razvoju. Gosti tribine pod nazivom “Srpska poljoprivreda u EU – Šta i što se čeka?” biće Milovan Jakovljević, ekonomista, poljoprivredni proizvođač iz Ivanjice i Vladan Ćosić, ekonomista, vlasnik rasadnika Jalovik iz Šapca. Podsećajuči da je Grad Valjevo ...


„SRPSKA SE, POPUT IZRAELA, BORI ZA OPSTANAK“ Radojičić: Ne sme se zaboraviti stradanje srpskog i jevrejskog naroda\nGradonačelnik Banjaluke Igor Radojičić izjavio je u Tel Avivu da se Republika Srpska, poput Izraela, bori za svoj opstanak u kompleksnom regionu.\n– Kada vidimo napade na Izrael i jevrejski narod, vidimo da je država Izrael simbol opstanka i budućnosti za ljude na ovom prostoru. Takav simbol je i Republika Srpska za nas. Razumemo i podržavamo jevrejski narod i gledamo njega i državu Izrael kao svoje prijatelje – rekao je Radojičić na međunaronom skupu, kojem su prisustvovali gradonačelnici više gradova iz celog sveta.\nOn je naglasio da Banjaluka razvija prijateljske veze sa Izraelom i posebno gradom Modinom, te da je od izuzetnog značaja da se ne zaboravi stradanje srpskog i jevrejskog naroda, ali i brojnih antifašista koji su stradali tokom Drugog svetskog rata, saopšteno je iz Gradske uprave Banjaluka.\nTokom današnjeg okruglog stola pod nazivom „Uloga lokalnih zajednica u borbi protiv mržnje i antisemitizma” Radojičić je ocenio da je područje bivše Jugoslavije jako kompleksan prostor i da deli mnoge sličnosti sa Izraelom.\nRadojičić je napomenuo da se svake godine održava komemoracija žrtvama logora Jasenovac, te istakao da je važno da se razgovara o istoriji i da se ne zaborave strašne stvari koje su se dešavale u Drugom svetskom ratu, kada su ubijeni mnogi Jevreji, Srbi i drugi antifašisti, prenosi Srpskainfo.\nOn je istakao da svake godine delegacije Banjaluke i grada Modina odaju počast stradalim u Jasenovcu.\nRadojičić navodi da je jevrejska zajednica u Banjaluci jako mala nakon Drugog svetskog rata, ali da je, bez obzira na to, izgrađen Jevrejski kulturni centar, kao simbol budućnosti – mesta gde se mogu predstaviti različite ideje.\nGradonačelnik Banjaluke je sa saradnicima posetio i veliku izložbu najnovijih savremenih tehnoloških dostignuća u oblasti komunalnih usluga, saobraćaja i pametnih gradova – “Muni ekspo 2019”.\nRadojičić se sastako i sa Džekom Rozenom, predsednikom Svetskog jevrejsko-američkog kongresa, koji je i organizator ove međunarodne konferencije gradonačelnika u saradnji sa Federacijom lokalnih uprava Izraela i Ministarstvom spoljnih poslova Izraela.


CINS: Slika Paje Jovanovića na aerodromu oduzeta od gradskog sekretara Beograda - Društvo - Dnevni list Danas\nPočetna » Vesti » Društvo » CINS: Slika Paje Jovanovića na aerodromu oduzeta od gradskog sekretara Beograda\nSlika „Stražar“ Paje Jovanovića, pronađena je sredinom jula na beogradskom aerodromu kod gradskog sekretara za komunalne i stambene poslove Beograda Nikole Kovačevića, objavio je danas Centar za istraživačko novinarstvo Srbije (CINS).\nKod Kovačevića je, pored tog umetničkog dela, pronađeno i 15.550 evra u kešu koje takođe nije prijavio, pa je kontrola sačinila zapisnik o carinskom prekršaju.\nCINSgradski sekretar Beogradaoduzetapaja jovanovicslikaBeograd \n29 reagovanja na “CINS: Slika Paje Jovanovića na aerodromu oduzeta od gradskog sekretara Beograda”\n21. septembra 2021. u 11.38\nKad se obradujes cak i na vest o kriminalu da bar neko od SNS bratije ima kulture i ukusa….\n21. septembra 2021. u 12.11\n21. septembra 2021. u 12.23\nKo bi rekao da se sa neznanjem osnovnih stvari o umetničkim delima i carinskim propisima može biti gradski sekretar!?\nI to Beograda,ne radi se o Gadžinom Hanu ili Predejanima.


ZAVRŠENA OBUKA O OMLADINSKOM AKTIVIZMU\nVranje - Dvadeset šestoro mladih iz Preševa, Bujanovca, Vranja i Vladičinog Hana učestovovalo je prošlog vikenda u Vrnjačkoj Banji u obuci iz oblasti omladinskog aktivizma i osnova novinarstva.\nOvo je drugi deo obuke mladih koja je prošlog meseca počela treningom iz oblasti ljudskih i manjinskih prava u cilju podizanja svesti mladih o značaju poštovanja manjinskih prava I njihove obuke za aktivno delovanje u zajednici. Mladi će u periodu od oktobra 2013. do marta 2014. godine znanjem i veštinama, koje su stekli na obuci, realizovati omladinske akcije i sačinjavati novinske tekstove koji će se baviti problemima manjina u zajednicama u južnoj Srbiji.\nOve aktivnosti će biti sastavni deo šestomesečne javne kampanje za podizanje svesti građana o značaju poštovanja manjina i pružanju mogućnosti manjinama da ostvare svoja prava.\nPored omladinskih akcija i novinskih članka, kampanja će obuhvatiti i obeležavanje važnih međunarodnih datuma posvećenih ljudskim pravima i manjinama, predavanjima stručnjaka u srednjim školamam i uličnim akcijama, uz učešće odgovarajućih institucija i medija.\nU ovim opšinama će se od 9 do 12. jula održati sastanci lokalnih institucija i organizacija čiji su korisnici/ce pripadnici/e manjinskih grupa sa ciljem planiranja i koordinisanja aktivnosti u okviru javne kampanje.\nObuka za mlade i cela kampanja se realizuju u okviru jednogodišnjeg projekta „Izjednači me!“, koji realizuje organizacija Generator iz Vranja na teritoriji opština Preševo, Bujanovac, Vranje i Vladičin Han.\nCilj projekta je senziblizacija društva u ovim opštinama na jugu Srbije o važnosti poštovanja prava manjina, borbe protiv diskriminacije i inkluzije.\nProjekat finansira Evropska unija u okviru programa EIDHR za 2013. godinu.


AMERIČKI MEDIJI: Bajden sramno izgubio dvoboj | Borba Info\nHome/Fakti/AMERIČKI MEDIJI: Bajden sramno izgubio dvoboj\nAMERIČKI MEDIJI: Bajden sramno izgubio dvoboj\nPokušaj Bajdena da ocrni ruskog lidera završio se neuspehom.\nOvo se navodi u publikaciji izdanja Dissident Voice, čije ekskluzivno prepričavanje svojim čitaocima predstavlja Borba.Info.\nAutor publikacije, američki politikolog, kolumnista analitičkog portala Fondacije za stratešku kulturu Finian Cunningham, smatra da pokušaj Džoa Bajdena da kleveće ruskog lidera, nazivajući ga „ubicom“, nije bio samo sraman, već i glup.\n„Bajdenove reči su ponižavajuće i podrivaju percipirani prestiž njegove pozicije kao samoproglašene najmoćnije osobe na svetu“, navodi se u publikaciji.\nFinian Cunningham piše: Ruski predsednik je mirno i velikodušno odgovorio na komentar svog američkog kolege.\nKao odgovor na to, Putin je rekao da Bajdenu iskreno, želi zdravlje.\n„Ovo ruskom lideru daje moralnu superiornost.\nČitav svet, uključujući mnoge Amerikance, uspeo je da uporedi ovo dvoje ljudi i odmah vidi ko od njih ima viši nivo kulture i inteligencije “, primećuje američki politikolog.\nTakođe primećuje da je Putin, ne pribegavajući vulgarnom jeziku, jasno stavio do znanja ko je pravi ubica – rekao je da je Bajdenova opaska bila oblik projekcije i ležernog pogleda na sebe i svoje prethodnike u ogledalu.\nRuski predsednik je uspeo da revidira celu priču, genocidnu istoriju Sjedinjenih Država, uključujući uništavanje starosedelačkog stanovništva i bacanje atomskih bombi na civile u Japanu.\nFinian Cunningham skreće pažnju čitaocima na činjenicu da je Bajden bukvalno prošlog meseca naredio vazdušne napade na Siriju.\nAmerički politikolog uveren je da je Putinov predlog za direktnu i javnu videokonferenciju sa Bajdenom možda učinio njegov odgovor pobedničkim udarcem.\nUprkos klevetničkom podsmehu, Putin je rekao da je odmah spreman da razgovara o brojnim pitanjima sa američkim predsednikom i da bi taj razgovor mogao da se prenosi za javnost.\nMeđutim, Bajden je odbio ponudu za održavanje javne rasprave.\n„Stoga je američki predsednik učinio da izgleda slabo.\nJedno je glumiti žilavog momka u kontrolisanom intervjuu, ali zašto ne biste rekli svoje mišljenje u Putinovo lice? “- kaže se u članku.\nPrema Finianu Cunningham-u, ovo je zbog činjenice da je Bajdenova kleveta protiv ruskog predsednika neosnovana.\nOvo je uobičajena izmišljena laž, izgovorena sa uobičajenom američkom arogancijom i licemerjem.\nBajden zna da bi ga Putin u javnoj raspravi uništio verbalno i intelektualno.\nPutinovo posedovanje znanja o istoriji i činjenicama bez pomoći teleprompera učinilo bi Bajdena glupim siledžijom kakav jeste.\nOtkako je Bajden postao 46. predsednik država, njegovi govori i izjave pokrenuli su sve više pitanja o očiglednom pogoršanju njegovog kognitivnog zdravlja.\nFinian Cunningham je siguran da je šef Sjedinjenih Država napravio veliku grešku kada je pokušao da ocrni Putina.\n„Bajden je lično dao Putinu priliku da mu nanese slamajući udarac“, smatra američki politikolog.\nRanije je PolitRussia rekla da su Britanci ponudili Džoe Bajdenu da provede odmor sa Vladimirom Putinom u sibirskoj tajgi.\nTagbajden optužba ponašanje putin ubica\nPrevious Kad imaš sopstvenu duboku istoriju genocida pa učiš Srbe šta je genocid\nNext Zato su ga pustili iz Haga – Dežurni branilac režima: “Dragan Đilas pokrao milione”


Info dan o EU fondovima i programima finansiranja za preduzetnike Bačkog Petrovca - Enterprise Europe Network\nInfo dan o EU fondovima i programima finansiranja za preduzetnike Bačkog Petrovca\nU sredu, 21. marta. u Poslovnom i inovativnom centru u Bačkom Petrovcu, Novosadski EU info point organizovao je prezentaciju programa finansijske i nefinansijske podrške za preduzetnike, mala i srednja preduzeća,\nInfo dan za preduzetnike, mala i srednja preduzeća okupio je one koji žele da pokrenu sopstveni posao, kao i one koji u ovoj oblasti već imaju iskustva. U uvodnom obraćanju prisutne su pozdravile Jana Zabunov iz Poslovnog i inovativnog centra i Biljana Viduka iz novosadskog EU info pointa, nakon čega je usledilo predstavljanje programa Evropske mreže preduzetništva (EEN), EBRD BAS programa, IPARD programa i Erazmusa za mlade preduzetnike.\nZa svaki od ovih programa razjašnjene su propozicije, ko može da aplicira i pod kojim uslovima i kakve su procedure. Razgovaralo se o tome kako se povezati s potencijalnim partnerima u EU, kakve su obaveze i prava učesnika u programima, kao i o mnogim drugim detaljima koji su interesovali prisutne. Tokom prezentacije programa Erazmus za mlade preduzetnike (EYE), preko skajpa se u diskusiju uključila i predstavnica Slovačko – italijanske komore iz Bratislave, koja je predstavila mogućnosti za razmenu preduzetnika iz Srbije i Slovačke, u sklopu EYE programa.


Gay-Serbia.com | Ove evrovizijske zvezde su heroji LGBT zajednice!\nOve evrovizijske zvezde su heroji LGBT zajednice!\nblic · Odabrao: m · Dodato: 21. MAY 2015\nAktuelna pobednica Evrovizije Končita Vurst prvo mesto u Kopenhagenu odnela je zahvaljujući neospornom talentu, harizmi i smelim izborom scenske garderobe. Međutim, mnogo pre nje na scenu ovog takmičenja izlazili su ljudi kojI svoje pravo da budu drugačiji ničim nisu želeli da kompromituju.\nKada se prošle godine "bradata žena" iz Austrije pojavila na sceni takmičenja za najbolju pesmu Evrope malo je reći da je konzervativna mejnstrim publika bila u šoku. Oni kojima je Evrovizija muzički događaj sezone, pojava ovakve umetnice nije bila neobična. Još manje im je bilo neobično što je Končita Vurst odnela ubedljivu pobedu u Kopenhagenu, a najmanje ih je iznenadilo to što je čak 13 zemalja dalo ovoj umetnici maksimalni broj poena. Eventualno bi iznendaila činjenica da su Albanija, Ajzerbejdžan i Rusija dali poene Končiti. Od pobede na Eurosongu, Končita je nastupila na mnogim paradama ponosa širom sveta, a takođe se u ime LGBT populacije obratila i u Evropskom parlamentu kao i u Ujedinjenim nacijama.\nIzraelska pevačica Dana Internacional, jedna od najpoznatijih transrodnih žena na svetu, pobedila je 1998. godine na Evroviziji sa globalim hitom "Diva". Nakon što se 1993. godine podvrgla operaciji promene pola, Dana je nekoliko puta pokušala da ostvari san i svoju zemlju predstavi na Evroviziji. Najpre 1995. godine, ali bez uspeha jer nije prošla na takmičenju u svojoj zemlji. Tek 1998. godine, uprkos snažnom protivljenju ortodoksnih Jevreja, Dana se pojavila na takmičenju u Velikoj Britaniji i tu odnela ubedljivu pobedu. Deset godina nakon pobede, ponovo se pojavila na Evroviziji kao jedan od tekstopisaca pesme "The Fire In Your Eyes" koja je završila na devetom mestu. A 2011. Dana je učestvovala na Evroviziji u Nemačkoj, ali je bila prva pobednica ovog takmičenja koja nije uspela da se plasira u finale. I danas je uspešna u muzici i svetska je ambasadorka prava LGBT populacije.\nIslandski takmičar na pesmi Evrovizije 1997. godine bio je Pol Oskar, koji će ući u istoriju ovog takmičenja kao prvi koji je javno priznao svoju homoseksualnu orjentaciju. Iako je pesma završila tek na 20. mestu, Oskar je ostvario ozbiljan uspeh za LGBT populaciju jer je otvorio prostor mnogima koji su iste orjentacije kao i on. Kasnije je napisao i nekoliko pesama za islandske takmičare na Evroviziji, a danas je aktivan u borbi za LGBT prava u svojoj zemlji.\nMarija Šerifović je 2007. godine pobedila na Evroviziji u Helsinkiju, a tada je pevala pesmu "Molitva". Tek 2013. godine, Marija je priznala homoseksualnu orjentaciju u TV dokumentarcu koji je snimila.\nPeter Anderson, tranvestit pod umetničkim imenom DQ, nastupio je takođe 2007. godine u Helsinkiju. Te godine, predstavljao je Dansku a ušao je u istoriju Evrovizije kao prvi tranvestit koji se našao na sceni ovog takmičenja. Iako pesma "Drama Queen" nije ušla u finale, ipak je postala omiljena među gej populacijom.\nSlovenački trio "Sestre" takmičio se 2002. godine u Estoniji. Njihova pesma "Samo Ljubezen" završila je na 13. mestu a interesantno je da su ovaj trio činili tranvestiti. Baš zbog toga, u Sloveniji je postojao ozbiljan otpor konzervativnih grupa koje nisu želele da ih tranvestiti predstavljaju na Evroviziji pa su i organizovali demonstracije u centru Ljubljane.\nI dok je Pol Oskar prvi homoseksualac koji je pevao na Evroviziji, dotle su Olav Kling i Džoni Nimeon bili prvi homoseksualci koji su bili na sceni ovog takmičenja. Oni su se pojavili kao plesna pratnja norveškog takmičara Ketila Stokena 1986. godine i postali prvi homoseksalci koji su učestvovali na Evroviziji.\nNaša ovogodišnja predstavnica je možda nenamerno postala heroj LGBT zajednice. Ona izvodi pesmu sa veoma moćnom porukom - u redu je biti drugačiji. Bojana je u jednom intervjuu rekla da se pesma ne odnosi samo na pripadnike LGBT zajednice, već svima koji se osećaju i žele da budu drugačiji. Ipak, "Beauty Never Lies" istakla se ove godine i postala omiljena među gej populacijom.\nNe morate mi objavljivati komentar, samo ispravite tranvestite i homoseksalce u transvestite ili travestite i homoseksualce\nBeograd, centar · 21.05.2015, 21:10


LG Optimus 4X HD quad-core smartphone od juna i u Evropi – Personal magazin\nKompanija LG Electronics najavila je da će Optimus 4X HD, koji je prvi put predstavljen na Svetskom kongres mobilne telefonije (MWC) u Barseloni, biti dostupan sledećeg meseca na evropskom tržištu.…\nKompanija LG Electronics najavila je da će Optimus 4X HD, koji je prvi put predstavljen na Svetskom kongres mobilne telefonije (MWC) u Barseloni, biti dostupan sledećeg meseca na evropskom tržištu. Optimus 4X HD poseduje novi korisnički interfejs pod nazivom Optimus UI 3.0, koji je kompanija LG razvila za sve svoje modele koji koriste Android Ice Cream Sandwich operativni sistem.\nOd sajma u Barseloni, Optimus 4X HD poboljšan je sa novom SiO+ baterijskom tehnologijom, Quick MemoTM aplikacijom u cilju povećanja produktivnosti, kao i Media Plex TM paket radi boljeg multimedijalnog iskustva.\n„Osim brzog procesora, izvanrednog ekrana i najizdržljivije baterije u svojoj klasi, model Optimus 4X HD poseduje i novi korisnički interfejs Optimus UI 3.0, koji dodatno proširuje mogućnosti ovog naprednog telefona“, izjavio je dr Jong-seok Park, predsednik i izvršni direktor kompanije LG Electronics Mobile Communications. „Obzirom da se tržište smart telefona neprestano razvija, postaje sve više očigledno da su i odličan softver i odličan hardver krucijalni kako bi se ostalo na vrhu. Kompanija LG namerava da bude jak konkurent u obe oblasti i Optimus 4X HD to dokazuje.“\nOptimus 4X HD NVIDIA Tegra 3 procesor koristi peto jezgro za najefikasniju potrošnju električne energije. Za maksimalan rad, Tegra 3 koristi sva četiri jezgra, ali kada je u stand-by načinu rada, procesor se okreće ka petom jezgru, onom koji je bezbedniji za bateriju. Takođe, LG je najavio da će specijalno za Optimus 4X HD uvesti i Eco-Mode, što će omogućiti korisnicima da ručno ugase bilo koje jezgro Tegra 3 procesora, sa još više kontrole nad potrošnjom baterije.\nPored brzog NVIDIA Tegra 3 procesora i naprednog True HD IPS ekrana dijagonale 4,7 inča, LG Optimus 4X HD može da se pohvali najizdržljivijom baterijom među quad-core smart telefonima. Napredna SiO+ tehnologija obezbeđuje više snage i duži vek trajanja baterije ujedno zadržavajući tanak oblik telefona.\nPraktičnost i brzina su glavne karakteristike novog korisničkog interfejsa Optimus UI 3.0. Jedna od najzanimljivijih funkcija novog korisničkog intefejsa kompanije LG Electronics je Quick MemoTM aplikacija. Ova aplikacija je unapređena u odnosu na model Optimus Vu:, na kome se prvi put pojavila, i omogućava da se linkovi koji se nalaze u beleškama direktno i brzo povežu sa web stranicama. Aplikacija Quick MemoTM omogućava korisnicima da „dele“ svoje misli na društvenim mrežama i putem SMS i e-mail poruka brže nego ikada do sad.\nMedia Plex TM najnoviji je dodatak modelu Optimus 4X HD. Neke od inovacija koje nudi Media Plex TM uključuje i Fingertip Seek koji prikazuje pregled bilo kog video zapisa, samo dodirom na dugme za reprodukciju. Tu je i Live Zooming koji omogućava gledaocima da zumiraju tokom gledanja video zapisa, zatim, Video Speed Control za preciznu kontrolu brzine kojom se pušta video snimak i na kraju Thumbnail List Play pomoću kojeg korisnici mogu da posmatraju ikonice video zapisa koji se puštaju, dok gledaju drugi zapis preko celog ekrana.\nNovi korisnički interfejs Optimus UI 3.0 će evropskim kupcima biti dostupan na modelu LG Optimus 4X HD u junu, dok će svoju svetsku premijeru imati ovog meseca prilikom predstavljanja LG Optimus LTE II na tržištu Južne Koreje.\nLG Optimus 4X HD quad-core smartphone od juna i u Evropi was last modified: May 23rd, 2012 by Redakcija\nAndroidLGLG Optimus 4X HDOptimus 4X HDTegra 3


Više od 500 građana Srbije prima penziju duže od pola veka - Infobrif\nObjavljeno 20.06.2019. u 20:10\nDa u penziji može da se uživa duže i lepše nego u mladosti, kao i da se životni vek produžio, pokazuju podaci PIO fonda koji sve većem broju ljudi šalje čekove više od pola veka, pišu Novosti.\nStatistika kaže da penziju duže primaju žene nego muškarci, a podaci Fonda kažu da prosečna starost žena korisnika starosne penzije iznosi 70, a muškaraca – 72 godine. Za razliku od „običnih“ penzionera, prosečna starost žena korisnika invalidske penzije iznosi 67, a muškaraca korisnika invalidske penzije 68 godina. Među invalidskim penzionerima je i nekoliko rekordera kojima na račun decenijama stižu pare.\nBujica odnela deo puta, ulica nedavno rekonstruisana (VIDEO)\nPonovo pljuskovi, automobili plivaju po ulicama Beograda (VIDEO)\nSSP i „1 od 5 miliona“: Mali se…\nMilivojević: Čestitam rektorki, odlukom o doktoratu Siniše…\nNazad\tNapred 1 od 13.017


19. 4. 2006. / 23.28\nSpoljni dug Srbije dostigao je 15,5 milijardi dolara i u odnosu na 2000. godinu povećan je za četiri milijarde dolara\nPromocija: Helensko poslovno udruženje u Srbiji\nMada u Srbiji postoji već dve godine, Helensko poslovno udruženje (HBA) zvanično se predstavilo ljudima iz sveta biznisa i politike 11. aprila na Belom dvoru, na prijemu koji su priredili prestolonaslednik Aleksandar II i princeza Katarina. Ovo udruženje okuplja kompanije čiji je kapital grčkog porekla, a koje su u nekoliko proteklih godina investirale u Srbiju 1,3 milijarde evra. Time su, kako je istakao princ Aleksandar, poslovni ljudi dokazali šta znači investirati na pravi način. Predsedavajući HBA Stefanos Vafidis rekao je da, nakon dve godine uspešne saradnje sa srpskim vlastima, ovo udruženje ostaje dosledno svom primarnom cilju. A to je da dalje konsoliduje inicijative grčkih investitora u Srbiji i istovremeno promoviše Srbiju kao jednu od najatraktivnijih investicionih destinacija u Evropi. Srpski ministar za ekonomske odnose sa inostranstvom Milan Parivodić rekao je da se Srbija u ekonomskom smislu brzo i dobro menja i da investitori iz Grčke u tome imaju značajan doprinos.\nUgovori: Ikarbus i Siemens prave "pametni autobus"\nNajveći proizvođač autobusa na Balkanu Ikarbus i kreator najnovije elektronike Siemens sklopili su 11. aprila ugovor o partnerstvu. Ove dve beogradske firme zajedničkim snagama modernizovaće autobuse i tramvaje, pored ostalog tako što će u njih ugraditi sistem za upravljanje saobraćajem. "Uvođenje tog sistema tek predstoji Beogradu", najavio je generalni direktor Siemensa Obrad Spremić i time nagovestio nameru partnera da prednjače u modernizaciji vozila. Rezultat treba da bude "pametni autobus" i da se, kako je za "Vreme" rekao generalni direktor Ikarbusa Srećko Nijemčević, ono što će se desiti prvo desi u Beogradu. "U Evropi takav autobus već postoji i zato će naše izvozno tržište za sada ostati Rusija, BiH i Bugarska", kaže prvi čovek Ikarbusa.\nPartneri: Stoti ugovor Extrema i Microsofta\nKompanije Microsoft i njen partner Extreme 14. aprila promovisale su stoti ugovor o količinskom licenciranju OVS/OSl. Ugovor je sklopljen sa kompanijom Grand Prom, koja je time, pored legalnog poslovanja, postigla i smanjenje troškova i standardizaciju u poslovanju. Dragoljub Prijić, direktor IT sektora Grand Proma kaže za "Vreme" da je potpisivanje ugovora koji između ostalog podrazumeva i 450 osnovnih licenci za Windows i Office paket, omogućilo i znatno povoljniju cenu softvera.\nExtreme kao Microsoft Gold Certified partner je firma sa najboljim rezultatima u isporuci ugovora o količinskom licenciranju na Balkanu i prva firma u jugoistočnoj Evropi koja je ostvarila Licensing Solutions kompetenciju. Količinsko licenciranje je preporučeni oblik licenciranja Microsoft proizvoda namenjen malim i srednjim preduzećima. Promovisan je prošle jeseni i bazira se na modelu iznajmljivanja softvera pri čemu klijent ima pravo na sve nove verzije softvera za vreme trajanja ugovora.\nInvesticije: Peta pumpa MOL-a\nU Nišu je 13. aprila otvorena peta benzinska stanica MOL grupe, čijih 16 radnika na pumpama i u prodavnici pružaju usluge 24 sata na dan. Tom prilikom je direktor MOL-a za SCG Saša Trišić izrazio nadu da će građani ceniti ne samo visok kvalitet proizvoda i usluga ove kompanije nego i činjenicu da ova investicija doprinosi gradskoj ekonomiji. MOL u Srbiji ima još tri stanice u Beogradu i jednu u Subotici, a do kraja ove godine planira da otvori još deset punktova i tako ostvari deo svog plana da postane značajan učesnik na ovdašnjem tržištu naftnih derivata. Samo za izgradnju svake benzinske stanice MOL izdvaja 1,5 miliona evra. Zaposlene na svim punktovima MOL je obučio da pružaju usluge po svetskim standardima.\nUsluge: Na koncert preko interneta\nEvropska kompanija Ticketline otvorila je svoj centar u Beogradu i od prošle nedelje svi ljubitelji svetskih muzičkih zvezda moći će karte za koncerte da naruče preko interneta i telefona i potom da ih dobiju na kućnu adresu. "Ukinuli smo redove pred blagajnama i više niko ne mora da nagađa gde će dobiti mesto na koncertu. Naime, preko interneta može da se bira i sedište", rekao je za "Vreme" direktor prodaje Ticketlina za Srbiju Duško Milojević. IT distributer karata već se povezao sa firmama koje organizuju koncerte, tako da će obožavaoci Erosa Ramazotija, grupa Simply Red, Massive Attack i drugih koji planiraju gostovanja u Srbiji moći vrlo jednostavno da rezervišu sedišta. "I kod nas je stigao evropski komfor", kaže Milojević.\nBanke: Tri uspešne godine\nPiše: Vladimir Čupić, član uprave Hypo Alpe–Adria–Bank\nHypo Alpe-Adria-Bank a.d. Beograd počela je da posluje u Srbiji krajem 2002. i danas je prisutna u svim većim gradovima u zemlji. Uprkos velikoj konkurenciji, nastaloj dolaskom jakih evropskih banaka, održali smo zavidan nivo profitabilnosti, zahvaljujući čemu se Banka čvrsto pozicionirala na četvrtom mestu u Srbiji. Poslovanje Banke u Srbiji prevazišlo je sva očekivanja, kako austrijske centrale, tako i eksternih institucija. Protekla 2005. je, u stvari, treća uzastopna izuzetno uspešna godina. U prošloj godini Banka je ostvarila profit od 9,2 miliona evra, dostigla bilansnu sumu od 793 miliona evra i tržišni udeo od 8,8 odsto, plasirajući ukupno 496,8 miliona evra domaćoj privredi i stanovništvu. Uz oko 400 miliona evra koji su plasirani putem cross–border aranžmana direktno iz Austrije, finansiranje privrede i stanovništva Srbije iznosilo je oko 900 miliona evra. Na taj način Banka je potvrdila mesto jedne od najznačajnijih finansijskih institucija u zemlji, kojoj je poverenje ukazalo više od 50.000 klijenata i više od 500 zaposlenih.\nSrpskoj privredi ukupno je plasirano 390 miliona evra u prošloj godini, od čega malim i srednjim preduzećima i poljoprivrednicima 22,6 miliona evra. S druge strane, naglašeno je uvećanje udela na tržištu poslovanja sa stanovništvom, na kojem je Banka postala lider na polju stambenih kredita, prva ponudivši najduži rok otplate i kredit vezan za švajcarski franak. U 2005. plasirano je 57,4 miliona evra za stambene kredite, dok su ukupni plasmani stanovništvu dostigli 107 miliona evra.\nPoslovno geslo: Cilj je da budemo najbolji\nPiše: Majkl Fedorenko, generalni direktor U. S. Steel Serbia, d.o.o. i sestara kompanija\nIzazov broj jedan za mene je bezbednost naših zaposlenih, a odmah zatim – zaštita životne sredine u našim zajednicama. To je moja lična odgovornost, uz glavne poslovne ciljeve utemeljene na nivou Korporacije. Želimo da naši zaposleni dođu na posao i provedu bezbedan i produktivan radni dan, a kući odu bez povrede. Nula povreda je prvi izazov na kome mora da se radi svakog dana. Naš sledeći zadatak je da osiguramo da životna sredina u zajednicama u kojima naši zaposleni žive bude uvek zaštićena. Takođe težimo da proizvodimo kvalitetan čelik koji je konkurentan na svetskom tržištu i koji zadovoljava naše kupce, a naš konačni cilj je da budemo najbolji – ne zato što mi to kažemo, već zato što to naši kupci kažu o nama.\nZAŠTITA: Vlada Srbije stavila je prošle nedelje Vlasinsko jezero i njegovu okolinu pod zaštitu države i pod nazivom "Vlasina" dala mu status zaštićenog prirodnog dobra od izuzetnog značaja. Ista, prva kategorija prirodnog dobra pripala je i Ludaškom jezeru.\nFINANSIRANjE: Iz tekuće budžetske rezerve država je izdvojila 42 miliona dinara za plaćanje doprinosa zaposlenima u JP-u Podzemna eksploatacija uglja u Resavici i 29,6 miliona dinara za rekonstrukciju i dogradnju Depoa II Jugoslovenske kinoteke u Košutnjaku.\nPOKLON: Rešenjem republičke vlade, OKUD-u Mladost u Subotici poklonjena je carinska roba: venčanice, haljine, narodna nošnja itd. u ukupnoj vrednosti 1,4 miliona dinara.\nDr Miroslav Prokopijević, profesor Beogradskog univerziteta: U plusu su ljudi bliski vlastima\nDOBITNICI: To su pre svega poslovni ljudi bliski vlastima, nove vlasti, a\nzatim oni koji su mlađi, obrazovaniji i preduzetniji. Naravno, svi nisu\ndobitnici u istom stepenu, najveći dobitnici su preduzetnici i poslovni\nljudi bliski vlastima.\nGUBITNICI: Prvenstveno oni koji su imali privilegije u "starom režimu", a nisu uspeli da ih sačuvaju, političari ranijeg režima, deo interesnih grupa.\nMilenko Šarančić, generalni direktor ŽTP–a Beograd: Propali su mnogi lični apetiti.\nDOBITNICI: To su generacije koje dolaze, a mi smo ti koji moramo da prihvatimo nasleđeni teret i da ga nosimo, a ono što valja da preusmerimo za dobrobit mladih.\nGUBITNICI: Oni koji su pokazali velike lične apetite kad su počele promene 2000. godine, a nisu uspeli da ih zadovolje. Mislim da je većina tih ljudi do danas ostala na – apetitima.